text:
Nyuma y’aho ubuyobozi bw’Akarere ka Huye butangarije ko abaturage bafite ikibazo cyo kweza umuceri mwinshi ariko bakaba nta ruganda bafite, Minisitiri w’intebe yabasabye kutabona ko kweza ari ikibazo ahubwo asaba ubuyobozi kwishakamo ibisubizo.
Mu kiganiro Umuyobozi w’Akarere ka Huye Muzuka Eugene yagejeje ku bitabiriye inama yahuje inzego za Leta n’abikorera tariki ya 25 Mutarama, yabatangarije ko abaturage bahinga mu gishanga cya Mwogo bafite ikibazo cyo kugira umusaruro mwinshi w’umuceri, kuko ngo bakora ibirometero 15 bawujyana ku ruganda rwa Gikonko, bityo asaba ko ubuyobozi bwafasha akarere gukemura ikibazo cyabo.
Minisitiri w’intebe Dr. Pierre Damien Habumuremyi yasabye ubuyobozi bw’Akerere ka Huye kubona ko kweza umuceri mwinshi atari ikibazo, ahubwo ababwira ko bakwiye ku kibona nk’igisubizo, igikenewe kikaba ari ukwishakamo igisubizo biyubakira uruganda.
Dr. Habumuremyi yagize ati “Mbere yo gushakira inkunga muri Leta, mugomba kubanza kuyishakamo ubwanyu biciye mu bikorera n’ubuyobozi bw’intara dore ko ibyangombwa byose bihari, birimo umuceri mwinshi ndetse n’isoko.”
Minisitiri w’intebe kandi yaboneyeho gusaba abikorera kujya bafata iya mbere mu gushora imari mbere yo gutegereza Leta. Abaha urugero rw’aho ngo mu bindi bihugu abikorera ari bo baza ku isonga Leta ikaza yunganira, nyamara mu Rwanda ho ngo si ko bimeze kuko usanga Leta ari yo ikora mbere y’abikorera.
Ubuyobozi bw’akarere n’ubw’intara bwemereye Minisitri w’intebe ko bugiye kubaka uru ruganda bidatinze, na we abizeza ko ni rwuzura azaza kurumurikira abaturage.


c: text/html

text:
Abaturage batuye mu karere ka Rulindo,kuri uyu wa kane tariki ya 8/11/2012,basoje umunsi w’ukwezi kwahariwe umuryango,uyu munsi ukaba wari watangiye ku itariki ya 18/10 uyu mwaka.
Ibirori byo gusoza uyu munsi byabereye mu murenge wa Kinihira,abitabiriye ibyo birori bakaba bagaragarije abashyitsi bari babasuye ,ibyo bagezeho mu rwego rwo kwiteza imbere,no guhosha amakimbirane arangwa mu miryango.
Uwamahoro Annociata umwe mu badamu babashije kwikura mu bukene ,ubu akaba ageze ku rwego rushimishije,yavuze ko abagore babashije gukumira amakimbirane bashaka icyateza imiryango yabo imbere.
Yagize ati:burya amakimbirane mu ngo akenshi aterwa n’uko abantu baba batagira icyo bakora, ariko iyo umugore ahagurutse agakora,umuryango nturangwemo ubukene,usanga mu rugo hari umutuzo.Ni muri urwo rwego nk’abadamu twahagurutse tujya mu mashyirahamwe yo kuzigama no kuguza”
Umuyobozi wungirije ushinzwe imibereho myiza mu karere ka Rulindo,Niwemwiza Emilienne,yabwiye abaturage bo mu murenge wa Kinihira ko bagomba kwita ku miryango yabo.
Yagize ati” ibikorwa by’ukwezi kwahariwe umuryango,ntibirangiruye aha,turifuza ko byakomeza bikaba mu buzima bwanyu bwa buri munsi.Mukomeze mwite ku miryango yanyu ,mwitabira akarima k’igikoni,kugira ngo murwanye indwara zituruka ku mirire mibi,mugira isuku”
Yakomeje avuga ko cyane cyane abadamu ari bo pfundo ry’isuku mu miryango yabo.
Ati”Abana banyu bakeneye kugirirwa isuku nimutoze abana kugira isuku muri byose,haba ku myambaro,ku mubiri ndetse no ku bikoresho dukoresha iwacu mu miryango”
Umushyitsi mukuru wari witabiriye uwo muhango wo gusoza ukwezi kwahariwe umuryango,Ministre muri Prezidanse,Tugireyezu Venencie,yashimye abanyakinihira uburyo bagerageza kubana neza mu miryango yabo,anabasaba kongeramo imbaraga kuko hari ibitagenda neza.
Yagize ati”Abayobozi barasabwa kwegera abaturage bakabasha gusobanukirwa n’ibyabateza imbere mu miryango,aho guhora mu nduru bapfa ubusa.byagaragayeko iyo abayobozi ndetse n’imiryango imwe muri mwe,mugize uruhare mu gufasha gukemura ibibazo byo mu miryango,bikemuka burundu.
Ibibazo mufite ,bifite ibisubizo muri mwe,ntimubishakire ahandi,ahubwo nimwicare mubyishakemo
Muri ibi birori hakaba hagaragayemo ibikorwa bitandukanye birimo gusura amashyirahamwe y’abatuye uwo murenge,ndetse n’abikorera ku giti cyabo,gusangiza abana amata,no koroza imwe mu miryango ikennye kurusha iyindi, ituye mu murenge wa Kinihira.

robotstxt: allowed

filter: keep


text:
Inkumi n’umusore bari bageze kure imyiteguro yo kurushinga, maze baterura ikiganiro cyo kungurana ibitekerezo ku bintu byazatuma urugo rwabo rurushaho kuba igitangaza bakagira imibanire myiza.
Inkumi: Maze nitubana uzareke inzoga
Umusore: Ok
Inkumi: Ugomba kandi no kureka itabi
Umusore: Sawa
Inkumi: Ugomba kureka no kujya mu tubyiniro
Umusore: OK
Inkumi: Ndumva wanareka kujya ujya kureba imipira y’i Burayi kuko ituma utaha bwije
Umusore: Nta kibazo
Inkumi: Reka ndebe…. Wowe urumva nta kindi wumva ukwiye kureka mbere y’uko tubana?
Umusore: Ndumva nshaka kureka igitekerezo cyo kuzashyingiranwa nawe, ndabona ntazabivamo!
=================
Abagabo babiri bajyaga impaka k’ufite umwana ufite ubwenge buke utabasha gutekereza bihagije ku asabwe gukora, impaka ziba ndende bananirwa kumvikana. Kera kabaye bahitamo gukora ‘experience’ ku bana babo.
Uwa mbere ahamagara umuhingu we ati “Jya kungurira umugati.” Ubwo umuhungu aba afashe inzira yerekeza kuri butike, ise asigara yitotomba ngo “Urabona uburyo ari igicucu!? Ntanansabye amafaranga yo kugura umugati, ntambajije ubwoko bw’umugati azana,... ndarumbije pe!”
Ubwo undi ariko yaramusetse cyaneeeee, ati “Ibyo ni byo wita ubugoryi?” Ubwo yahise ahamagara umuhungu we, ati “Muhungu wanjye, ihute mu rugo undebere ko mpari uze umbwire!”
Ubwo umusore aravuduka no mu rugo, ariko mu kanya gato aba aragarutse ati “Nsanze udahari ni ko mama ambwiye!”
Wa mugabo wabanje araseka ati “Yewe, ndemeye umuhungu wawe ni we kigoryi cyujuje ibyangombwa!”
Wowe urumva ari nde uza ku isonga mu kugira umwana udafite ubwenge buhagije?


text:
Gatunda: Imiziki n’amafilime ku isonga mu gutesha urubyiruko amashuli.
Ruhango: Umunsi wa mwarimu ngo si ugusabana gusa
Posted on October 11, 2014 by admin in Umwarimu
Abarezi bo mu karere ka Ruhango baravuga ko umunsi wahariwe mwarimu, ngo kuribo atari umunsi wo guhura bagasabana gusa, ahubwo ngo ni umunsi utuma bahura bakongera kwisuzuma bakungurana ibitekerezo bikabafasha kurushaho kunoza umurimo biyemeje. Abarezi bigisha mu bigo by’amashuri biri mu murenge wa Ruhango akarere ka Ruhango, kuri uyu 09/10/2014, nibwo bahuriye mu busabane bw’umunsi […]
Ruhango: Gukunda umwuga w’itangazamakuru byamuhesheje kuba indashyikirwa mu bandi barezi
Posted on October 11, 2014 by admin in Umwarimu
Nyirabugingo Francine umwarimu wigisha mu mwaka wa gatandatu mu ishuri ribanza rya Ntenyo mu murenge wa Ruhango, niwe wahize abandi barezi mu murenge wa Ruhango mu mwaka wa 2014 abikeshejo udushya yakoze turimo n’ itangazamakuru. Nyirabugingo ugiye kumara imyaka itatu mu mwuga w’uburezi, avuga ko akigera kuri iri shuri, yashyizeho gahunda yo gukundisha abana itandazamakuru. […]
Rwanda turns to solar power to expand computer deployment in schools
Posted on October 8, 2014 by admin in English, ICT
With the support of the United States Agency for International Development’s (USAID) Literacy, the Rwandan government is turning to solar power to overcome a lack of electricity that has hampered an initiative to roll out computers in schools across the country. A teacher facilitating audio lessons Government schools across the country have received 1500 solar […]
Ruhango: Umuganda waranzwe no gusiza ikibanza cy’ahazubakwa irerero ry’incuke
Posted on October 1, 2014 by admin in Ibikorwa
Mu muganda ngaruka kwezi uba buri wa Gatandatu wa nyuma w’ukwezi, uwo kuri uyu 27/09/2014 mu karere ka Ruhango umurenge wa Mbuye waranzwe no gusiza ikibanza cy’ahazubakwa irerero rizajya rifasha ababyeyi gukora akazi kabo neza igihe abana babo bazaba bazanywe muri iri rerero. Iri rerero rigiye kuzubakwa ku bufatanye bw’akarere ka Ruhango, Unicef n’imbuto Foundation. […]
Nyamagabe: Abanyeshuri bigaga mu cyondo cyinshi n’ivumbi barubakirwa amashuri yakijyambere.
Posted on October 1, 2014 by admin in Ibikorwa
Abanyeshuri bigaga ku ishuri ribanza rya Mubuga mu cyondo cyinshi, ivumbi ndetse banavirwa barubakirwa ishuri rya kijyambere kubufatanye na minisiteri y’uburezi, akarere ka Nyamagabe ndetse biciye no mu muganda rusange aho ababyeyi bazagira uruhare mu kubaka iri shuri. Mu mwaka 2005, Ishuri ribanza rya Mubuga ryubatswe mu bushobozi bucye ababyeyi batuye mu murenge wa Mugano […]
Kurira ku ishuri byakemuye ikibazo cy’ibitotsi no gukurikirana amasomo nabi
Posted on September 30, 2014 by admin in Ibikorwa
Gahunda yo kurira ku ishuri yabereye abanyeshuri benshi umuti mwiza w’ibitotsi n’umunaniro,ibarinda gukurikirana nabi amasomo ya nyuma ya saa sita . ni bimwe mu bitangazwa n’abanyeshuri bo ku rwunge rw’amashuri rwa Nganzo, ahari uburezi bw’ibanze bw’imyaka 9 na 12. Yaba abarezi, yaba abanyeshuri, basanga gahunda yo gufasha abana kurira ku ishuri izazamura ireme ry’uburezi n’imyigire […]
Kugaburira abana bo mu burezi bw’ibanze si ukubaha ibya mirenge -Minisitiri Rwamukwaya
Posted on September 30, 2014 by admin in Other News
umunyamabanga muri Minisiteri y’uburezi ushinzwe amashuri abanza n’ayisumbuye, Olivier Rwamukwaya, yabwiye abayobozi b’uturere bungirije bo mu turere two mu ntara y’Amajyepfo, hamwe n’abashinzwe uburezi muri utwo turere, ko kugaburira abana bo muri 9 na 12YBE Atari ukubaha ibya mirenge. Yabigarutseho ubwo baganiraga ku itariki ya 25/9/2014. Ahereye ku mibare yo mu kwezi gushize kwa munani […]
Kayonza: N’ubwo batagira ‘laboratwari’ biteguye kuzatsinda neza ibizami bya leta
Posted on September 26, 2014 by admin in Amasomo
Abanyeshuri biga mu ishuri ry’uburezi bw’ibanze bw’imyaka 12 rya Groupe Scolaire Mukarange Catholique ryo mu karere ka Kayonza ngo biteguye gutsinda ibizami bya leta bazatangira mu kwezi k’Ukwakira 2014 n’ubwo bafite inzitizi yo kuba badafite laboratwari bigiramo kandi bafite ishami ryigisha amasomo ya siyansi. Umuyobozi ushinzwe amasomo muri iryo shuri Nkurunziza Daniel avuga ko muri […]
Nyaruguru: Abasigajwe inyuma n’amateka barasabwa kwita ku burezi bw’abana babo
Posted on September 26, 2014 by admin in Ibikorwa
Abana b’abasigajwe inyuma n’amateka batuye mu murenge wa Kibeho mu karere ka Nyaruguru bahawe ibikoresho by’ishuri n’imyamaro y’ishuri mu rwego rwo kubashishikariza gukunda ishuri. Ubuyobozi bw’umurenge wa Kibeho bwashyikirije ibi bikoresho abana, busaba ababyeyi b’aba bana kwita ku burezi bw’abana babo kuko ngo byagaragaye ko imyinshi mu miryango y’abashigajwe inyuma n’amateka idashishikarira kohereza abana mu […]
Rusizi: Abakobwa biga mu rwunge rw’amashuri rwa Nyabigoma ntibagira icyumba cy’umukobwa.
Posted on September 23, 2014 by admin in Imyitwarire
Abana b’abakobwa biga mu rwunge rw’amashuri rwa Nyabigoma, ruri mu murenge wa Bweyeye, mu karere ka Rusizi baravuga ko bafite ikibazo kibakomereye cyo kutagira icyumba cy’umukobwa kibasha gufasha abakobwa bagize nk’ikibazo cy’imihango itunguranye bari ku ishuri kwisukura kugira ngo babashe gusubira mu ishuri bakomeze amasomo yabo nta ngorane. Mu kiganiro twagiranye n’abanyeshuri kuri iki kibazo, […]


text:
Knowless aravuga ko yahuje umunsi wo kumurika album ye yise “Uwo ndi we” n’umunsi w’abagore bazaba bizihiza umunsi wabo, kugira ngo azabonereho umwanya wo gutanga ubutumwa bumuri ku mutima nk’umunyarwandakazi ufite icyo amaze kwigezaho.
Mu gihe ubusanzwe Knowless yateganyaga kumurika album ye muri Gashyantare, yabwiye IGIHE ko yaje kubihindura akabishyira tariki 8 Werurwe uyu mwaka, kugira ngo azabashe kwishimana n’abagore bazaba bishimira umunsi wabahariwe uba kuri iyo tariki.
By’umwihariko ariko kuri uwo munsi ngo azaba afite ubutumwa buteye butya: “Turashoboye kandi gushaka ni ko gushobora. Abagore bagiye basubizwa inyuma ariko aho twagiriye ijambo muri iyi Leta, bamenye ko byose bishoboka.”
Akomeza avuga ko igihe kigeze ngo abari n’abategarugori bitinyuke, bagure amarembo y’ubuzima bwabo, bumve ko ntaho bagihejwe bashobora gukora buri kimwe cyose cyabateza imbere, kuko barashoboye kandi asaba n’abari bagenzi be kwihesha agaciro.
Mu gihe nk’iki abagore baba bizihiza umunsi wabo ku Isi yose, mu mwaka ushize ni bwo Miss Jojo na we yamuritse album ye yise “Women”; ariko Knowless yaduhakaniye ko atigeze yigana igitekerezo cya mugenzi we.
Yagize ati “Ntabwo nari mbizi, ntabwo nabyibukaga rwose! Gusa ni ibisanzwe na we ni umunyarwandakazi.”
Iyi album yageze hanze tariki 25 Ukuboza 2012, iza no gutangira gucuruzwa mu mpera z’uko kwezi ndetse ngo kugeza ku mugoroba wo kuwa kane tariki 10 Mutarama 2013 ubwo twaganiraga yari imaze kugurishwaho amaCD (copies) zisagaho gato 200.
Umva indirimbo nshya ya Knowless yitwa ’Icyizere’:


text: Bana b'u Rwanda ndabasuhuje. Mu minsi ishize twumvise ku maradiyo ivuka ry'ishyaka RPR rifite ingabo Inkeragutabara. Mbere yaho, twigeze kumva irindi shyaka RUD-Urunana rifite ingabo Imboneza. N'ubwo Ambasaderi Sezibera byose yabihakanye, twe siko tubibona ino aha. Ndetse turimo kwibonera ubwacu ko ibintu bikomeye kurusha uko twabikekaga. Ayo mashyaka ariho, afite abayoboke mu Rwanda, mu Buganda, no muri Kongo. New Times yakomojeho, ariko ukuri kurushijeho kunuma. Muri make dore ibivugwa hano i Kigali: Inkeragutabara ni izo Umunyiginya Ruzibiza Abdul Yeshuwa, naho Imboneza ni izo Umugogwe Kanyamibwa Felesiyani bene wabo bo mu Rwankeri ya Ruhengeri n'i Nyarurama ya Kigari, bita Aroni. Bombi barakorana. Umwe akaba Umunyiginya wo kwa Ndahiro Cyamatare, undi akaba Umunyabyinshi wo kwa Byinshi. Kanyamibwa akomoka kuri Byinshi wa Bamara wa Yuhi Gahindiro. Ruzibiza agakomoka kuri Ruganzu Ndori (Umunyiginya wa mbere) wa Ndahiro Cyamatare wa Yuhi Gahindiro. Bombi bahuriye kuri Yuhi Gahindiro w'Umusindi. Bose ubwo ni Abasindi, nk'uko Alexis Kagame n'abandi biru n'abashakashatsi babivuze. Abasindi ngo bagamije guhirika Abega(Kagame Pawulo). Ibyo birimo kuvugwa hose mu Rwanda. Niba ataribyo Ambasaderi Sezibera ni anyomoze. Amateka ya Ruzibizwa arazwi neza, ariko Kanyamibwa yakomeje kwihishahisha, tukamumenya ku byo rubanda rwa giseseka izi gusa, ariko akatugora ku bindi bya ngombwa. Kanyamibwa yuzuye amayobera menshi. Kugeza igihe dutembereye muri Kongo, aho se na nyina bahungiye muri 1959, kugeza igihe batahukiye mu Rwanda muri 1967, ariko bakaza biyita abahutu kandi ari Abatutsi b'Abanyabyinshi. Mu by'ukuri ni Abagogwe buzuye iyo bari mu Rwanda, bakaba Abanyamurenge iyo bari muri Kongo. Ushaka kubimenya neza azanyarukire muri Masisi. Bene wabo wa Kanyamibwa baracyahari, baratuye kandi baratunze bitwa Abanyamurenge bo mu bwoko bw'Abanyabyinshi. Kanyamibwa ni anyomoze niba mbeshya. Icyakomeje kutugora kugeza ubu ni ukuntu Kanyamibwa yahunze u Rwanda muri 1990, intambara yo kubohoza igihugu itangiye, ajyanywe n'Abanyamerika mu icuraburindi ubwo yari amaze gufungwa mu byitso hamwe n'inshuti ye Gatera Egide uyu mucuruzi ukomeye ukomoka ku Gisozi, nyuma tukaza kumva abanyamerika bamufashije gushinga OPJDR, igihugu kimaze kubohozwa. Uzabimenya azadufashe. Twumva ngo na afromerika ayifatanije n'abanyamerika, cyangwa se barayimugabiye, ntawamenya. Hari undi munyarwanda mwumva abanyamerika baha ijambo iyo ibintu byakomeye? Twaramwiyumviye kenshi ku byerekeye amarorerwa yakorewe i Newyork ku wa 11 Nzeri 2002, tumwumva mu biriya bya serwakira Gatarina muli Louisiane. Twamubonye kuri televisiyo y'abanyamerika agaragura Ambasaderi Nsenga, abanyamamuru b'abanyamerika bagakoma mu mashyi. Ntatinya kuvuga yihanukiriye kandi yicaye muri Amerika. Uzamenya impamvu n'icyo bihatse azatubwire. KANYAMIBWA AFITE AMAYOBERA MENSHI! Ambasaderi Sezibera rero natubwize ukuri ibyo Abategetsi bazi kuri Kanyamibwa na Ruzibiza n'amashyaka yabo Imboneza n'Inkeragutabara. Twese tuzi ko abasirikare benshi ba FPR basigaye bakorana nabo, cyane cyane Abanyiginya, Abagogwe n'Abanyamurenge, ndetse ku mugaragaro. Iriya terefone Sano yavugiyeho yari iri mu Rwanda, Ambasaderi Sezibera ni areke gusisibiranya. Ndetse bamwe bavuga ko ari imwe mu kirundo umutegetsi ukomeye ntavuze yabatwerereye. Gufunga amaso sibyo bizatuma tubatsinda. Ukuri ni gusohoke, tumenye icyo duharanira n'abo duhanganye nabo. Twumva ngo Abahutu bajya mu Imboneza abatutsi bakajya mu Inkeragutabara ariko bose bakaba bayoborerwa bakanitoreza hamwe. Ambasaderi Sezibera cyangwa se Bwana Ngarambe nibatubwire impamvu ibinyamakuru by'abo bantu aribyo Inzira Ndende n'Ijwi ry'Umucunguzi birimo gusomwa ku mugaragaro mu tubari no mu biro by'abakozi ba Leta, haba i Kigali, cyangwa i Butare, cyangwa ku Gikongoro. Ahandi simpaherutse. Ntabwo turi STUPID twese. Wenda turi abaswa muri politike ariko ntabwo turi injiji. ABATURAGE DUKENEYE UKURI. CYANE CYANE TWEBWE TWARI MU RWANDA MBERE YA 1994. TUZI ICYO TUVUGA, NTIDUSHAKA KWONGERA GUTUNGURWA. Byose ariko si icuraburindi. Igishimishije ni uko maze gusoma ko ngo Munyandekwe bagiye kumuboha. Mugire intabaza. Yari Yeremiya Mugiraneza.


text:
Ngororero: Kuba abarimu nabo bafatira ifunguro rya saa sita ku ishuli ngo bifasha mu kwihutisha gahunda z’uburezi
Kamonyi: Kugaburira abana ku ishuri bibafasha mu kunoza ireme ry’uburezi
Posted on May 24, 2014 by admin in Ibikorwa
Kuba mashuri y’uburezi bw’ibanze bw’imyaka 12, abanyeshuri biga ingunga imwe, byakunze guca intege bamwe mu biga muri aya mashuri. Ibi bikaba bituma bimwe muri aya mashuri adatanga umusaruro mwiza. Cyakora, ibigo biha abana amafunguro ya saa sita, ibyo bihamya ko imitsindire yabaye myiza. N’ubwo gahunda yo kugaburira abana ku ishuri ari imwe mu myanzuro […]
Gakenke: Abihaye Imana bakwiye kurushaho kunoza imikoranire n’inzego za leta
Posted on March 20, 2014 by admin in Ibikorwa
Kurushaho kunoza imikoranire na leta ku bihaye imana Ni bimwe mubyatangajwe kuri uyu wa 17 werurwe 2014, mu nama yahuje itsinda ry’abasenateri rishinzwe ibibazo by’abaturage n’uburenganzira bwa muntu, mu biganiro bagiranye n’abayobozi b’amashuri hamwe n’abayobozi b’amadini bose baturutse mu mirenge itandukanye igize akarere ka Gakenke. Iyi nama yari igamije kugirango hareberwe hamwe icyakorwa kugirango […]
Teachers to get motivated as education gets into focus
Posted on March 15, 2014 by admin in English, Umwarimu
The government of Rwanda has set its target on improving the education system as well as motivating teachers. During the recently concluded leaders retreat at Gabiro, improving and developing the education sector was one of the key issues that were highlighted by the participants in a meeting chaired by His Excellence Paul Kagame. Education Minister […]


text:
Benshi mu rubyiruko bakunze kwizihiza umunsi mukuru wa St Valentin bahana impano ku bakundana, bakanagira umwanya wo kuganira ku rukundo rwabo. Umuco wo gutendeka kuri bamwe byatumye bafata icyemezo cyo kutazaboneka ngo basangire uwo munsi n’abo bakundana.
Muhoza utarashatse ko tugaragaza irindi zina rye, umwe mu rubyiruko waganiriye na IGIHE, yadutangarije ko nta gahunda afite yo kuzajya kureba umukunzi we cyangwa ngo amuhe impano. Atangaza ko kubera ko yabuze amahitamo atazirirwa agira uwo abeshya.
Ndizeye na we utarifuje ko irindi zina rye twarigaragaza, yadutangarije ko afite ikibazo cy’ukuntu afite inshuti nyinshi z’abakobwa akundana na bo, bityo ko kubera atarafata icyemezo ngo ahitemo umwe uyu munsi umugoye kuwufatira icyemezo.
Ati ”Njye sinabona impano mbaha bose, gusa harimo umwe muri bo ndutisha abandi, ariko ugasanga atabiha agaciro. Byatumye mbura amahitamo, kandi bose sinabasha kubaharira umwanya ngo tuganire ku munsi mwiza w’abakundana.”
Umwe mu bo twaganiriye utashatse gutangaza izina rye, avuga ko yigirira inshuti mu Ntara, akanagira indi mu mujyi wa Kigali. Ati “kuba ntan’umwe urafata icyemezo gifatika, ni wo munsi wanjye wo kureba neza niba koko ari inshuti nziza, bityo uzangaragariza ko andi iruhande, ananzirikana kuri uwo munsi, ni we nakomeza guha umwanya mu buzima bwanjye.”
Umunsi wa St Valentin wizihizwa tariki ya 14 Gashyantare ku isi hose, ukaba ufatwa nk’umunsi w’abakundana n’ubucuti.
Kuri uwo munsi, amabakundana bahana impano zitandukanye ziganjemo cartes postales zanditseho amagambo y’urukundo, indabo z’amaroza atukura ubusanzwe avuga urukundo rugurumana n’ibindi.
Buri mwaka, kuri St Valentin hoherezwa amakarita agera kuri 85%, atangwa n’abagore baha inshuti z’abo n’abo bashakanye. St Valentin igwa mu ntege umunsi mukuru wa Noheli mu gutangwaho amakarita menshi.


text:
Bamwe mu bagore bo mu karere ka Kayonza bemeza ko umugore wo mu cyaro agenda atera imbere haba mu bukungu no mu myumvire nk’uko babidutangarije tariki 15/10/2014, umunsi ngarukamwaka isi yose yizihiza umunsi w’umugore wo mu cyaro. Hari abavuga ko mu myaka 20 ishize basaga n’ababudikiwe n’igihu kuko batabashaga gutekereza ku iterambere rirambye bitewe n’ubujiji […]
Ngororero: Umugoroba w’ababyeyi ubaye ishuri ry’uburenganzira bw’umugore
Muri kongere yateranye kuri uyu wa kabiri, tariki 16/09/2014, abagore bo mu Karere ka Ngororero bashashe inzobe basuzuma inzitizi bahura nazo mu iterambere. Banaganiriye ku ihohoterwa rishingiye ku gitsina, amakimbirane mu ngo, kubyara abo badashoboye kurera, kutamenya uburenganzira bwabo, ihohoterwa ry’abana n’ibindi. Basanze ari zimwe mu nzitizi zikigaragara kubagore bamwe mu nziro y’ iterambere. Nk’uko […]
Kayonza: Abagore bo mu itsinda rikorana n’umuryango Women for Women bavumbuye ikoranabuhanga ryo gukora amasabune
Abagore bibumbiye muri rimwe mu matsinda y’abagore akorana n’umuryango Women for Women mu karere ka Kayonza ngo bavumbuye ikoranabuhanga ryo gukora amasabune, ku buryo ubu ngo nta mugore ukorera muri ayo matsinda ukigura isabune muri butike bitewe n’uko buri wese ashobora kuyikorera. Amasabune bakora ngo bayakora bifashishije ibibabi by’amapapayi, ibibabi by’imyembe n’iby’amapera bashyira mu mazi […]
Bugesera: abagore bamaze kugera kuri byinshi babikesha umugoroba w’ababyeyi
Bamwe mu bagore bo mu karere ka Bugesera baravuga ko hari byinshi bamaze kugeraho mu ngo zabo birimo nk’imibanire myiza mu ngo ndetse n’ubukungu biturutse mu gukora umugoroba w’ababyeyi. Umwe mu bagore Mariya Kandama wo mu murenge wa Ruhuha mu kagali ka Kindama, avuga ko ubwo yatangizaga umugoroba w’ababyeyi aho atuye, bamwe mu babyeyi batahise […]
KOPERATIVE ZABIGISHIJE KUBONEZA URUBYARO
Uretse guhuza imbaraga n’ibitekerezo biganisha ku iterambere, bamwe mu bagore bibumbiye mu makoperative y’ubuhinzi bw’ibigori mu karere ka Nyagatare bavuga ko kwihuza n’abandi byatumye babasha no kuboneza urubyaro kimwe no kugira isuku y’aho batuye. Ikindi ngo ntibagitega buri cyose ku mugabo kuko nabo bafite ibyo bakora bibinjiriza amafaranga. Nkunzwenimana Damascene umuyobozi wa koperative COTEBARU yo […]
Gicumbi – Mu myaka 20 u Rwanda rumaze rwibohoye abagore bibohoye ubukene
Mu gihe habura iminsi micye ngo hizihizwe umunsi wo kwibohora uba tariki ya 4 Nyakanga buri mwaka mu Rwanda, abagore bo mu karere ka Gicumbi bavuga ko bazizihiza uwo munsi bishimira ko bibohoye n’ubukene ubu bakaba nta mugore ugitega amaboko ku mugabo we. Ibi kandi bakaba babishimira nyakubahwa perezida wa Repuburika Paul Kagame ko yabafashije […]
Muhanga : Ubuvumvu ntibukiri ubw’abagabo gusa, n’abagore barabwitabiriye
Abagore bakora umwuga w’ubuvumvu barashishikariza bagenzi babo gutinyuka no kwitabira uyu mwuga, kuko korora inzuki atari iby’abagabo gusa. Bamwe mu bagore bakaba bavuga ko ubuvumvu bumaze kubateza imbere nyuma yo gutinyuka bakorora inzuki, cyakora ngo haracyacyenewe ubumenyi bwisumbuyeho kugirango abavumvu babashe kumenya neza uko bakurikirana ubuzima bw’inzuki. Ubuvumvu cyangwa se ubworozi bw’inzuki buri kuva kuri […]
NTIBAGISABIRIZA ABAGABO KUKO NABO BAFITE AMIKORO
Uretse ubuhinzi bwa kijyambere bwatumye umusaruro wiyongera, abanyamuryango ba koperative CODEAGA y’abahinzi b’ibigori bo mu mudugudu w’Umusaraba akagali ka Gakoma umurenge wa Mimuli, cyane cyane abagore bayibamo bemeza ko kwibumbira hamwe byatumye bacika ku gusabiriza abagabo babo. Iyi koperative igizwe n’abantu bahuje ubutaka babuhingaho igihingwa cy’ibigori hafi n’inkengero z’umugezi w’umuvumba. Nzasigande Jean Baptiste umuyobozi w’iyi […]
Bugesera: Hari abagore babangamirwa n’abagabo babo ku ngwate igihe bashatse kwaka inguzanyo mu bigo by’imari
Bamwe mu bagore bo mu karere ka Bugesera baravuga ko bafite ikibazo cy’abagabo babo bababangamira ku ngwate igihe bashatse kwaka inguzanyo mu bigo by’imari. Abo bagore bavuga ko kuva batangira gukorana n’ibigo by’imari, hari byinshi bamaze kugeraho nk’uko bivugwa na Uwimbabazi Francine wahoze akorera ubucuruzi mu murenge wa Mwogo none ubu akaba asigaye akorera ubucuruzi […]
Gatsibo: Abategarugoli barishimira ibikorwa by’iterambere bamaze kugeraho
Abategarugoli bo mu karere ka Gatsibo barishimira bimwe mu bikorwa by’iterambere bamaze kugeraho, aba bategarugoli bakaba banashimira ubuyobozi bw’Akarere cyane ku bw’uruhare bwagize mu guha ijambo abagore dore ko butahwemye gushakisha icyateza imbere aba bategarugoli. Ibi abategarugoli babigaragaje kuri uyu wa kabili tariki 3 Kamena 2014, ubwo bari mu nteko rusanjye y’abagore, iyi nteko rusanjye […]


text:
Bakunzi bacu, twateruye tubagezaho ibirebana n’abami b’umushumi igice cya mbere, reka twanzike dukomeze amateka yaranze urwa Gasabo, kuri iki gice tuzanzure mu nomero itaha.
Ntawakwirengagiza ubwoko bw’Abatsobe na bwo ngo bukomoka kuri Gihanga, kuko ngo uwo bakomokaho witwa Rutsobe ari umuhungu yabyaye hanze. Uyu muryango na wo ukaba waraje kubahwa ibwami kubera imihango y’ubwiru wakoraga, dore ko ngo banagiraga ingoma yabo yitwa Rwamo na ho umurwa baturagaho ukaba wari i Kinyambi muri Runda.
Umuryango w’Abatsobe wari ufite agaciro mu butegetsi bwite bw’igihugu kuko bari bashinzwe imihango y’Ubwiru ijyanye n’umuganura bagatura mu karere k’u Bumbogo bakagira n’umutwe w’ingabo bayoboraga witwa Gakondo ukomoka kuri Gihanga.
Ikindi kivugwa kuri Gihanga ni uko igihugu yategekaga cyarengaga imbibi z’u Rwanda tuzi ubu. Ibi bigashingirwa ku ntekerezo zigaragaza ko ubutegetsi bwe bwageraga hakurya mu Burengerazuba bwa Congo aho bitaga mu Bunyabungo ndetse n’ahitwa Buhindangoma hakurya muri Rucuru.
Ahandi hagaragara ibirari by’amateka bishobora kwemeza ko Gihanga yabayeho ni mu majyaruguru y’u Rwanda ahitwa Buhanga hagati ya Nyamutera na Nyakinama ku bazi amazina y’uturere twa kera. Aha hagaragaraga ibigabiro by’aho uyu mwami yari atuye ariko umuntu akaba atakwemeza ko ibyo bigabiro bigihari magingo aya kubera ibikorwa by’ubuhinzi n’imiturire.
Imwe mu mihango yakorerwaga muri aka gace ni iyakorwaga ku mfizi yitwa Rugira ngo yabanaga n’inka zitwa Ingizi nk’uko uyu munyamateka abivuga. Iyi mihango ngo yaba yaratangiye ku ngoma y’umwami Yuhi II Gahima ari na bwo umutwe w’ingabo zitwa Gakondo zatandukanaga n’izitwa Abangakugoma nyuma aba Bangakugoma bakoherezwa kuba hariya mu Buhanga. Undi murwa wa Gihanga uvugwa mu mateka, ni uwari ahitwa Nyamirembe cyangwa se Humure yo mu Mutara, aho uyu mwami ngo yaba yarageneye umuhungu we Kanyarwanda ngo azabe ari we umusimbura ku ngoma amaze gutanga.
*Gihanga yarongoye abagore benshi
Ikindi amateka garagaza, avuga ko Gihanga yagiye abyara abana batandukanye badahuje ba nyina kuko na we yari afite abagore benshi nk’uko byari bisanzwe bimenyerewe mu Rwanda rwo ha mbere.
Umugore wa mbere wa Gihanga ari uwitwa Nyamususa akaba umukobwa wa Jeni uturuka mu bwoko bw’Abarenge akaba yarabyaranye n’uyu mugore Kanyarwanda Gahima (Wamusimbuye ku Ngoma), Kanyandorwa Sabugabo se wa Mushambo ukomokwaho n’ubwoko bw’Abashambo (Wabaye Umwami wo mu Ndorwa) ndetse n’uwitwa Kanyabugesera Mugondo se wa Muhondogo sekuruza w’ubwoko Abahondogo (Bategetse u Bugesera), ndetse na Nyirarucyaba umukuramberekazi w’ubwoko bw’Abacyaba (Bategekaga Ingoma y’u Bugara).
Gihanga yarongoye kandi Nyangobero ukomoka mu Bunyabungo (Intara ya Kivu y’Amajyepfo) barabyarana Kanyabungo Ngabo waje gutegeka mu Bunyabungo ndetse arongora na Nyirampirangwe babyarana Gashubi se wa Gashingo ukomokwaho n’abitwa Abashingo ndetse ngo babyarana n’undi mwana witwa Gafomo.
Gihanga yari afite undi mugore w’inshoreke witwaga Nyirarutsobe babyarana Rutsobe umukurambere w’abo mu bwoko bw’Abatsobe.
Reka dusubikire ahangaha tuzakomeza mu nomero yacu itaha turebera hamwe ibijyanye na Kanyarwanda Gahima, Yuhi Musindi, Ndahiro Ruyange, Ndoba, Samembe na Nsoro Samukondo.


text:
Kuri uyu wa 23 Werurwe 2014, mu Murenge wa Rubengera mu Karere ka Karongi mu mahugurwa y’iminsi ibiri y’inzego z’abagore bahagarariye abandi mu Ntara y’Uburengerazuba harimo Urugaga rw’abagore ku rwego rw’Umuryango wa FPR Inkotanyi ndetse n’ Inama y’Igihugu y’Abagore yateguwe n’Umuryango wa FPR Inkotanyi, Inspector of Police Solange Nyiraneza, Umuyobozi wa Community Policing mu Karere […]
Karongi: Community Policing irasaba abagore bahagarariye abandi mu Ntara y’Uburengerazuba gukangurira ababyeyi kwita ku burere bw’abana
Eugenie Yankurije: The widow who devoted her life to saving Children from Malnutrition
Eugenie Yankurije with the children that look up to her Eugenie Yankurije, a widow and mother of three residing in Kayonza District has made commitment to milk from her own cows and feed children suffering from malnutrition. On Saturday 02/11/2013, Partners in Health recognized her service to the society and rewarded her with yet another […]
Nyamirama: Umubyeyi wiyemeje gukamira abana bafite ibibazo by’imirire mibi nta kiguzi yahawe indi nka y’ishimwe
Umubyeyi witwa Yankurije Eugenie wo mu mudugudu wa Rwinyana, akagari ka Shyogo, umurenge wa Nyamirama mu karere ka Kayonza, yahawe inka y’ishimwe kubera gahunda yafashe yo gukamira abana bafite ibibazo by’imirire mibi mu mudugudu atuyemo kandi akabikora nta kiguzi. Iyo nka yayihawe n’umuryango Partners In Health nk’ishimwe ry’uburyo agira uruhare mu guteza imbere ubuzima bwiza […]
KARONGI: Hari ababyara abana ntibabiteho
Mu mujyi wa Karongi iyo bwije abana b’inzererezi ni bwo batangira kugaragara cyane mu muhanda, bamwe baba bavuye mu bice bitandukanye by’umujyi gushakisha imibereho, abandi baje kuryama mu mazu atuzuye ku bikarito. Ikibabaje cyane ariko ni uko hari n’abana bato uhasanga batari inzererezi ahubwo baba babuze ba nyina bigiriye mu kabari. Ubwo natemberaga mu mujyi […]
“Umwana utarahanuwe icyo yakora cyose ntawamurenganya”- Depite Nyirabega Euthalie
Intumwa ya rubanda mu Nteko Nshingamategeko y’u Rwanda umutwe w’abapite Hon. Nyirabega Eutahalie arasaba abagore bo mu karere ka Nyanza kwita ku burere bw’abana babo bakajya babaha impanuro amazi atararenga inkombe. Ibi yabitangaje ubwo yifatanyaga n’abagore bo mu karere ka Nyanza mu nteko rusange yabo yabahuje tariki 27/03/2013 ikaba yabereye ahitwa ku Rwesero muri ako […]
Ababyeyi b’abagore ni bo bafite uruhare runini mu burere bw’abana – Depite Mukarindiro
Ababyeyi b’abagore ni bo bafite uruhare runini mu burere bw’abana b’abakobwa nk’uko Depite Mukarindiro Liberata aherutse kubibwira abagore bo mu karere ka Kayonza ku munsi mpuzamahanga w’abagore. Uwo mudepite mu nteko ishinga amategeko y’u Rwanda avuga ko mu bana b’abakobwa batwara amada haba harimo abatazi igihe bashobora gutwarira inda, agasaba ababyeyi cyane cyane ab’abagore kubaganiriza […]
Nyamagabe: Ababyeyi bigishijwe kubahiriza uburenganzira bw’abana hagamijwe guca ubuzererezi.
Kuri uyu wa gatatu tariki ya 13/02/2013, ababyeyi barema isoko rya Nyamagabe riherereye mu murenge wa Gasaka mu karere ka Nyamagabe bigishijwe ku burenganzira bw’abana, ndetse banibutswa inshingano zabo zo kwita ku bana hagamijwe guca ubuzererezi ndetse no kujya bajyana abana bose ku ishuri. Ibi byakozwe nyuma y’uko abana batagejeje ku myaka y’ubukure bazaga mu […]
Kamonyi: cooperatives rescue women from poverty
Members of Abibumbye cooperative in Kamonyi district admit that working in a cooperative has changed their social lives and the welfare of their families. Generally cooperatives have changed the well being of people in Kamonyi district says Innocent Habimana the cooperatives regulator in the district. Members of Abibumbye cooperative in tailoring session Abibumbye cooperative with […]
Rwanda : Hari byinshi by’ingenzi abagore batwite n’abonsa bakeneye kugira ngo ubuzima bwabo n’ubw’abana burusheho kugenda neza
Umubyeyi utwite cyangwa wonsa akeneye kwitabwaho byihariye. Nk’uko tubikesha imfashanyigisho ya Minisiteri y’ubuzima,ku bijyanye n’uburyo umugore utwite n’uwonsa barinda ubuzima bwabo. Abagore batwite bakeneye kujya gupimisha inda nibura inshuro 4mbere yo kubyara,bahereye ku mezi atatu ya mbere.Bakeneye kunywa amazi meza kandi menshi buri munsi. Kwirinda kunywa icyayi cyangwa ikawa mu gihe cyo kurya n’igihe cyose […]
Rwanda : When you don’t have to take your child to school
As mothers, we all know how worrying it is when you get called by a school that your child is sick and we also know how impatient a child grows when you make him/her stay at home because of sickness. Sometimes as a parent you decide to let the child go to school hoping the […]


text:
Umuyobozi w’ akarere ka Ngoma arasaba urubyiruko kwirinda ubunebwe no kutinenaguza akazi
Umuyobozi w’ akarere ka Ngoma,Nambaje Aphrodise ,arasaba urubyiruko rurangije amashuri kwirinda ubunebwe no kwinenaguza akazi bikunda kuranga bamwe mu barangije amashuri yisumbuye.
Ibi umuyobozi w’akarere yabivugiye kuri stade Cyasemakamba iri mu murenge wa Kibungo kuri uyu wa 06/12/2012 ubwo hafungurwaga kumugaragaro itorero ry’ igihugu kubanyeshuri barangihe amashuri yisumbuye.
Iri torero ririmo abanyeshuri barangije kwiga amashuri yisumbuye uyu mwaka bo mumirenge 14 igize akarere ka Ngoma.
Mu ijambo rye, Nambaje Aphrodise, yakanguriraga aba banyeshuri kurangwa n’indangagaciro z’abanyarwanda zirimo izumurimo,yababwiye ko nk’urubyiruko aribo bazahindura Ngoma,igihugu ndetse n’ Isi muri Rusange.
Yabivuze agira ati” Hari ikintu urubyiruko tugomba kwirinda,tugomba kwirinda ikintu kitwa ubunebwe no kwinenaguza imirimo.Iterambere ry’akarere kacu riri mubiganza byacu twebwe abanyengoma.”
Kuruhande rw’ abanyeshuri bari muri izi ngando nabo bavuzeko biteguye gukura byinshi muri iri torero birimo indangagaciro y’ umunyarwanda bityo ko biteguye kuzafasha akarere ka Ngoma kwesa imihigo.
Uwera witabiriye ingando yagize ati”Hari ibntu byinshi twafasha akarere kacu kahizemo mu kuyesa, tuzaharanira guca ubujiji twigisha batazi gusoma nkuko akarere kacu kabihize.Twigiramo n’ amasomo y’ ubukungu n’ ibindi byose bizadufasha.”
Umushyitsi mukuru muri uyu muhango Myambi Celestin waje aturutse muri ministeri y’ ubuhinzi n’ ubworozi yibukije abanyeshuri impamvu bahamagarirwa kujya mu itorero ko ari ukubigisha indangagaciro ikwiye umunyarwanda.
Yabivuze muri aya magambo”Itorero rya ishuri ryigirwamo indangagaciro nyarwanda,zirimo guhugurwa kururimi,umuco no gukunda igihugu.namwe muzaharanire gushyira mu bikorwa ibyo muzakura hano kuko ariko gaciro kanyu.”
Abanyeshuri bateraniye mu itorero bo mukarere ka Ngoma bari mu masite atatu atandukanye .Hari abari kuzikorera muri GS Kabare ,ASPEK ndetse n’abar muri ETO Kibungo.Izi ngando z’ itorero zizamara ibyumweru bitatu.


text:
Korari Gatsata yo mu Itorero rya ADEPR Gatsata, mu Karere ka Gasabo, Umurenge wa Gatsata, yateguye igiterane ngarukamwaka ku nshuro ya Gatatu; igiterane cy’uyu mwaka kikaba cyariswe “Fasha Gatagara” mu rwego rwo gukusanya inkunga yo gufasha abafite ubumuga baba mu Kigo cya Gatagara.
Iki giterane cy’iminsi 50 kizagaragaramo ibikorwa by’ivugabutumwa, hamwe n’ubwitange bwo gufasha abatishoboye.
Igiterane cy’uyu mwaka gifite intego yo gufasha abana babana n’ubumuga baba mu Kigo cya Gatagara, kikaba cyaratangiye kuri iki cyumweru tariki ya kabiri Ukuboza 2012, kizarangire tariki ya 13 Mutarama 2013 kuri Petit Stade I Remera.
Umuyobozi wa Choral Gatsata Minani Desire, yabwiye IGIHE ko uyu mwaka bazafasha abana babana n’ubumuga baba mu kigo cya Gatagara, bakazabashyira sheke y’amafaranga azaba yavuye mu bwitange bw’abantu baziyumvamo gutera inkunga iki gikorwa.
Minani ati ”dufasha abababaye tutarebye idini cyangwa akarere bakomokamo. Umwaka ushize twafashije abo mu karere ka Nyaruguru mu Ntara y’amajyepfo, umwaka wa 2010 ari na bwo iki gikorwa cyatangiye twari twafashije abo mu Karere ka Gasabo byose tubifashijwemo n’inzego z’ibanze hamwe n’itorero ryacu.”
Umuyobozi wa ADEPER aho iyi korari ibarizwa Pasiteri Uwambaje Emmanuel, yatangarije IGIHE ko iki gikorwa atari icya ADEPER Gatsata gusa, kandi ko atari n’icy’idini ko ahubwo umuntu wese akwiye kukigira icye bagatera inkunga abana babana n’ubumuga.
Umuyobozi w’ikigo cya Gatagara, Bukuru Damascene, yabwiye IGIHE ko bakimara kumenya ko Korari Gatsata ikora ibikorwa byo gufasha abatishoboye bayandikiye bayisaba ubufasha.
Uwashaka gutera inkunga iki gikorwa yahamagara kuri Telefoni igendanwa 0788423486, cyangwa 0788767591 agahabwa ibindi bisobanuro.


text:
Abayobozi, abakozi n’abanyeshuri b’ishuri rikuru ry’ikoranabuhanga rya Tumba College of Technology baratangaza ko gusura urwibutso ari ugusubiza agaciro Abatutsi bishwe muri Jenoside.
Ibi bakaba barabitangaje tariki 2/5/2014 nyuma yo gusura urwibutso bwa Jenoside rwa Ntarama ruri mu karere ka Bugesera.
Eng. Gatabazi Pascal, umuyobozi wa Tumba College of Technology yagize ati “kuza gusura urwibutso ni ugusubiza abacu agaciro bambuwe, agaciro k’ubumuntu kandi bambuwe bazira ubusa”.
Yakomeje avuga ko umuryango nyarwanda wasenyutse ugomba kongera kubakwa n’Abanyarwanda, abato bakaboneraho urugero rwiza rwo kubaka igihugu.
Uwitonze Bellancille ushinzwe gusobanurira abasura urwibutso rwa Ntarama ibyahabereye, yababwiye ko amacakubiri mu Banyarwanda yazanwe n’abakoloni, Abanyarwanda bamwe batangira guhezwa no gucibwa mu gihugu.
Avuga ko mu mwaka wa 1992 hishwe abatutsi abandi bahungira muri za Kiliziya ariko abicanyi ntibabasangayo, bararokoka. Mu mwaka wa 1994 ubwo jenoside yakorewe abatutsi yatangiraga, abatuye mu Bugesera bafashe icyemezo cyo guhungira mu nsengero kuko mbere nta wabasangaga mu nzu z’Imana, nyamara ubu bwo ntibyabahiriye kuko abicanyi babasanzemo ndetse babiciramo.
“Uko niko byagenze i Ntarama mu mwaka wa 1994 kuko aha hari urwibutso hari kiriziya ihungiramo abantu barenga 5000, ariko bose barishwe. Abana bari bahungiye mu cyumba cyigishirizwagamo abenda guhabwa amasakarantu, bicwaga bakubiswe ku rukuta, bishwe urw’agashinyaguro.”
Abari basuye urwibutso beretswe bimwe mu bikoresho byakoreshwaga mu kwica abatutsi bari bahungiye muri kiliziya ya Ntarama.
Nsanzabaganwa Felix, umuhuzabikorwa w’Umuryango w’abanyeshuri bo muri Kaminuza barokotse Jenoside (ARG) mu Ishuri rya “Tumba College of Technology” yavuze ko urwibutso rwa Ntarama ruri mu zifite amateka yihariye.
Yagize ati “Muri iki gihugu cyacu, hari inzibutso zashyizwe mu zifite amateka yihariye, ni muri urwo rwego twahisemo kuva mu Ntara y’Amajyaruguru tukaza gusura urwibutso rwa Ntarama kuko narwo rufite ayo mateka.”
Urwibutso rwa Ntarama rwahoze ari kiriziya rwaguyemo abatutsi basaga 5000.


text:
SACCOs can boost financial Inclusion
There is optimism that as savings and credit cooperatives-SACCOs continue to register positive outlook in regard to savings and access to credit by rural folks, creation of a SACCO cooperative Bank would bolster the inclusion efforts. The savings and credit cooperatives registered a positive outlook in mobilizing savings that grew to Rwf 36.7 billion by December last year up from Rwf 6.3 billion in the same period under review in 2010. With this growth, experts believe that establishment of the cooperative bank would increase liquidity to Saccos thus boost inclusion as well as access to credit mainly in rural areas. “In the future the establishment of a SACCO Cooperative Bank will play a critical role…
Kirehe to launch special savings week
To entrench a savings culture among Rwandans, a special savings week under the theme “Save today and secure your future” is to launched in Kirehe district dedicated towards reminding and educating citizens on the importance of saving. According to Jean de Dieu Tihabyona, the vice mayor for finance and economic development, the special savings week will involve several initiatives including awareness campaigns talk shows interviews with stakeholders and the public among others. The campaign is scheduled to take place between on October 25-31. He added that financial institutions should play an important role by educating target groups about the services and the products they offer. “You need to prove your competence and lure them to…
Kirehe: Icyumweru cyahariwe kwizigamira kirasigira abaturage ubumenyi mu gukorana n’ibigo by’imari
Kuva Tariki 25 kugeza 31, ukwakire 2014 ni icyumweru mpuzamahanga cyahariwe kwizigamira. Mu karere ka kirehe ibigo by’imari n’amakoperative barasabwa kwegera abaturage bakabakangurira kuzigama mu rwego rwo kuzamura ubukungu bw’abaturage n’ubw’igihugu. Mu nama yo gutegura icyo cyumweru umuyobozi w’akarere wungirije ushinzwe ubukungu yasabye abashinzwe ibigo by’imari n’amakoperative gukora ibishoboka byose iki cyumweru kikarangira buri muturage utuye mu karere ka Kirehe afite konti mu bigo by’imari ikindi kandi ajijukiwe n’uburyo bwo kwizigamira. Yakomeje avuga ko imikorere myiza y’amakoperative n’ibigo by’imari ituma abantu babigana. Yagize ati“iyo ibigo by’imari bidakora neza nta kwizigama abakiriya bagira kuko ibyo bigo biba bitizewe buri muturage bakagira impungenge zo kubitsamo amafaranga yabo niyo mpamvu ibigo bimwe na bimwe by’imari iciriritse mu…
MFIs eyes children savings to boost savings culture
There is optimism that promoting children savings would spur a culture of savings thus translating into financial inclusion, a milestone the country is looking at to leapfrog its economy in middle income status. This means that encouraging children to join formal banking systems will help the children to grow with the culture of savings, something that gives a stronger financial backbone the economy. “When we are teaching our children discipline , we should always include the financial discipline which will help them grow into responsible citizens,” said Rita Ngarambe, Executive Secretary of Association of Microfinance institutions in Rwanda-AMIR Encouraging savings at a tender age on the other hand helps the financial institutions to have enough…
Kwizigamira si ugusagura ahubwo ni ukwizirika umukanda – Sembagare
Umuyobozi w’akarere ka Burera, Sembagare Samuel, asaba abaturage bo muri ako karere cyane cyane urubyiruko kugira umuco wo kwizigamira kuko bizabagoboka mu gihe bazaba bageze mu bihe bikomeye cyangwa se bageze mu za bukuru. Sembagare asaba ibi abanyaburera mu gihe hari bamwe batazi kwizigamira icyo ari cyo kuburyo usanga hari abarya amafaranga yose bakoreye ntihagire na make babitsa mu bigo by’imari. Umuyobozi w’akarere ka Burera avuga ko kwizigamira bigomba kuba umuco ku banyaburera bose ngo kuko kuba hari ibihugu byateye imbere ari uko bifite abaturage basobanukiwe n’icyo kwizigamira ari cyo. Agira ati “Kwizigamira no kwiteganyiriza si ukuba uhaze. Ntabwo uzigama aba asaguye. Iyo urebye mu bihugu byateye imbere umuco wo kuzigama n’abana barawubatoza, no mu…
Rulindo: inyungu zakwa ku nguzanyo bituma bamwe batagana ibigo by’imari
Bamwe mu baturage bo mu karere ka Rulindo bavuga ko kuba batagana ibigo by’imari n’amabanki, ngo ahanini biterwa n’uko usanga ibigo by’imari bibaka inyungu nyinshi, mu gihe baba babonye inyungu nke ku byo bakora. Abo baturage bakaba bavuga ko niba hari uburyo ubuyobozi bw’akarere bwaganira na ba nyiri ibi bigo by’imari bakajya baka inyungu ku baturage bagereranije n’uburyo umuturage yungutse byabafasha kandi nabo bakabasha kugana ibigo by’imari ari benshi. Abakunze kuvugwaho gutinya kugana ibigo by’imari n’amabanki ni abagore,aho ngo usanga umubare w’abagore bagana ibigo by’imari muri aka karere,ari muke cyane ugereranije n’umubare w’abagabo baka inguzanyo mu bigo by’imari n’a mabanki. Bamwe mu bagore twaganiriye badutangarije ko batinya kugana ibigo by’imari ngo bahabwe inguzanyo, kubera gutinya…


text:
Udafite ikinyabupfura ntacyo wageraho – Zaraduhaye Joseph
Umuyobozi wungirije w’akarere ka Burera ushinzwe ubukungu n’iterambere, Zaraduhaye Joseph, arasaba abanyeshuri bo muri ako karere barangije amashuri yisumbuye kurangwa n’ikinyabupfura kugira ngo bazagere ku ntego biyemeje.
Zaraduhaye avuga ko ikinyabupfura ari ingenzi mu byo umuntu akora byose. Nk’urubyiruko rwo mbaraga z’u Rwanda, abo banyeshuri ngo bagomba kurangwa n’ikinyabupfura kugira ngo bazateze u Rwanda mbere.
Agira ati “mubyo ukora byose, wiga, wagira intego ugashaka no kuyigera ho, nta murongo w’ikinybupfura ufite zeru…ibi turimo kuvuga by’indangagaciro na kirazira n’urugerero ikizabidushoboza ni ikinyabupfura.”
“Nujya no gushaka ibindi uzageraho byose, utavuze ngo hari ibyo ndatinya gukora, hari ibyo ndubaha, hari igihe ndabikorera, utihaye uwo murongo wo kumva ko mu by’ukuri ufite amahame ugomba kubaha, agufasha kugira ngo ugeze kuri ya ntego, udafite ikinyabufpura ntacyo wagera ho”.
Abanyeshuri bo mu karere ka Burera barangije amashuri yisumbuye, bashoje itorero bari bamazemo ibyumweru bibiri tariki 17/12/2012. Ubwo barisozaga basabwe kurangwa n’indangagaciro na kirazira by’umuco nyarwanda.
Umuyobozi wungirije w’akarere ka Burera ushinzwe ubukungu n’iterambere yababwiye ko kandi bagomba kuzarangwa n’uburere bwiza byiyongera ku bumenyi bakuye mu ishuri kugira ngo bazabashe gutegura ejo hazaza habo neza.
Yakomeje kandi abasaba kuzitabira urugerero bazajyamo mu mwaka wa 2013 bakamara amezi atatu bakorera ubushake ibikorwa byo guteza imbere u Rwanda.
Abo banyeshuri kandi basabwe kwirinda ibiyobyabwenge ndetse n’ubusambanyi kuko ntacyo byazabagezaho uretse kurangwa n’imico mibi gusa.
Zaraduhaye yongeyeho ababwira ko kujya ku rugerero ari nko “gutegura ijuru” kuko ibyo bikorwa byose byiza bazakora bakorera ubushake bizatuma babona imigisha ku Mana kuko igihembo cy’umuntu ukora neza ari ijuru naho icy’ukora nabi akaba ari urupfu.


text:
Inkwavu
Abakora ubworozi bw’inkwavu mu karere ka Gicumbi mu ntara y’amajyaruguru, buragenda bwiyongera kuko abaturage bamaze gusobanukirwa n’akamaro k’ubwo bworozi.
Mu kiganiro n’ushinzwe ubworozi mu karere ka Gicumbi Gashirabake Isidore avuga ko ubworozi bw’inkwavu kugeza ubu ari ubwa kane ku isi mu biri kugenda bikenerwa, kubera ko usanga bituma buboneka nk’ubworoshye kuri benshi mu borozi baciriritse.
Ati “ abaturage bavuga ko batangiye no gukoresha iyo fumbire bikaba bigaragara ko irusha izindi ubwiza kandi ntibisaba nyinshi”.
Veterineri Gashirabake avuga ko usanga ubwo bworozi mu mwaka wa 1992 bwari bumaze kujya butanga nibura toni 150,000 kandi ugasanga imiryango myinshi ishobora kworora nibura inkwavu zigera kuri 20 nta ngorane zibonetse. Usanga kandi bitewe no gukura vuba inyama zarwo zishobora kuboneka zidahenze ugereranyije n’izindi nyama.
Ati “ mu bihugu bimwe na bimwe aho kurya inyama z’inka ihene n’andi matungo bigenda bigabanuka usanga bishobora koroha kurya inyama z’inkwavu cyangwa inkoko kuri ari amatungo mato, afite inyama zitagira ingaruka ku mubiri(viande blanche), kandi zishobora no kororwa mu buryo butagorana”.
Ayo makuru avuga ko uretse no gutanga inyama usanga urukwavu rugira uruhare mu gutanga ifumbire nziza cyane ikungahaye ku myungugugu myinshi kandi ntihakenerwe ingano nini y’iyo fumbire.
Avuga ko muri garama 100 z’ifumbire usangamo hagati ya 1 na 2 ku ijana bya azote, hakabonekamo hagati ya 2 na 4 ku ijana bigizwe na aside phospholique, naho hagati ya 30 na 40 ku ijana by’iyo fumbire bikaba ari ibikomoka kuri carbone, nabyo bikenerwa mu butaka mu kurushaho gutuma busoma n’iyo fumbire.
Uruhu rw’urukwavu narwo burya ruba rukenewe cyane n’inganda kubera uko ruba rworoheye, rumeze neza mu buryo usanga rushobora gukorwamo byinshi bitandukanye.
Bitewe n’ubwoko bw’urukwavu usanga ubwoya nabwo bukenerwa kenshi. Aha inkwavu zo mu bwoko bwa angora nizo zikunze kogoshwa.


text:
Mu gihe ikoreshwa ry’ikoranabuhanga muri rusange rikomeza kwiyongera mu Rwanda, aho usanga umubare w’abakoresha internet umunsi ku munsi wiyongera uko bukeye n’uko bwije, n’ibigo hafi ya byose bya Leta bikaba bifite imbuga zigira uruhare mu imenyekanishabikorwa, bimaze kugaragara ko ku bikorera ku giti cyabo kugira urubuga rwa internet bitaritabirwa cyane.
Ku bikorera ku giti cyabo, yaba amasosiyete manini n’aciriritse, sosiyete itanga serivisi z’ikorabuganga n’itangazamakuru, IGIHE Ltd, yabazaniye uburyo bushya buzababashisha gutunga imbuga za internet ku giciro gito cyane mu gikorwa cyiswe "Gira Website", bityo bigafasha buri wese kurushaho guteza imbere ibikorwa bye abimenyekanisha kandi adahenzwe.
Ku mafaranga 115,000 y’u Rwanda, kuva ubu buri wese yabasha kugira urubuga rwa internet rugaragaza ibyo akora ndetse rukanatanga amakuru nkenerwa ku bikorwa bye.
Ayo mafaranga yibumbiyemo ayo gukora no gushyira ku murongo wa internet urubuga mu gihe cy’umwaka (hosting) n’ikiguzi cy’izina (domain name).
Akamaro ko kugira urubuga rwa internet kuri sosiyete y’ubucuruzi
* Bizatuma abantu bashya bamenya ibikorwa byawe: uko abantu barusura bizatuma bagenda barushaho kumenya byinshi kuri wowe ndetse na serivisi ubagezaho, ibyo kandi bizanakurura abaguzi benshi bityo ubucuruzi bwawe butere imbere.
* Kubwira abantu igishya mu bikorwa byawe utarinze kujya kwandika ku mpapuro. Ibi bikorwa mu buryo bworoshye kandi budahenze ugereranyije no kwandika ku mpapuro n’ibindi.
Rutuma ugaragara nk’umunyamwuga mu byo ukora
* Urubuga rugufasha kumenyekanisha ibyawe ndetse no kuguha umwanya ukagaragaza ibyiza bya business yawe byose. Ibi kandi iyo ubitangarije abantu bakabihasanga bituma unagirirwa icyizere.
* Rugufasha kubona no guhura n’abakiriya bashya. Numara kugira urubuga rwawe uzabona ubucuruzi bwawe burushaho kumenyekana no kunguka birenze uko wajyaga ubibona. Abari kure na bo bazamenya ibyo ukora kurusha uko byari bisanzwe. Ikindi kandi abakoresha internet niba barimo gushakisha amakuru ajyanye n’ibyo ukora bifashishije Google, Bing, Yahoo n’ubundi buryo bw’ishakisha, bazahita babona ibikorwa byawe uwo mwanya kubera urubuga rwawe.
Kugaragara amasaha 24 kuri 24 ,iminsi 7 kuri 7
Igishimishije ni uko n’igihe udahari, Urubuga rwawe rwo ruba rugaragaza imirimo na serivisi utanga hatitawe ku minsi cyangwa amasaha. Igihe udahari ngo witabe telefoni y’abagushaka ushobora kubakangurira gusura urubuga rwawe kuko amakuru bashobora kuba bakeneye aba agaragagaraho.
Urubuga rutuma uguma mu ipiganwa n’abandi batanga serivisi
Abantu benshi bakoresha internet bashaka kumenya ibikorwa byawe na serivisi utanga. Kugira urubuga rwawe bizatuma uhora imbere mu gutangariza abaguzi bawe ibyo ubafitiye batarinze kujya kubishakira ahandi.
Kuri buri wese witabiriye gukoresha serivisi ya "Gira Website", usibye kuba igiciro cyo kugira website ihamye kibereye buri wese, ikorwa ry’urubuga rwawe na ryo ririhuta ni nko guhumbya.
Ku bindi bisobanuro kuri iyi serivisi wahamagara +250 788 892 003 cyangwa se +250 788 504 740.


text:
Rwanda I Bamwe mubaturiye kaburimbo bamena imyanda mu miferege itwara amazi
Hari imijyi utemberamo ugasanga mumiferege itwara amazi ikikije umuhanda wa kaburimbo abaturage bahafata nk’ingarane bamenamo imyanda yaba imyanda ikomeye ndetse n’amazi mabi aturuka kubikorwa byabo, bikaba byatera ingaruka mbi ku isuku n’ubuzima bw’abantu muri rusange.
Nubwo ahenshi mu gihugu cyacu bitabiriye kugira isuku kumihanda no mumihanda rwagati bayikubura ndetse bakanatera indabo kunkengero zayo babinyujije mu makoperative akora isuku cyane cyane mumijyi, hari abaturage babavangira bakahamena imyanda.
Akenshi ibyo bigakorwa ngo ari uko imvura ikubye aho abafite imyanda batabona aho bashyira, bahita bayita muri ruhurura ngo amazi aze kuyitembana. Imyanda nkiyo rero iruhukira mumigezi nayo itanga amazi kubaturage.
Ibikorwa nkibi tukaba twarabashije kubibona mu turere twa Ngororero, Muhanga na Karongi, aho abatungwa agatoki cyane ari abacuruzi baba bafite amazu mato ntanaho kumena imyanda bafite. Umucuruzi wo mu kagali ka gahogo, umurenge wa Nyamabuye mu karere ka Muhanga twasanze imyanda muri rigori imbere y’aho akorera yatubwiye ko atazi abayihamena, akenshi bakabikora kumugoroba cyangwa mumvura nawe ngo bikaba bimubangamiye.
Uretse kumena imyanda muri za rigori, ikindi kintu abaturage batuye muri ako kagali bavuga ko kibabangamiye ni abantu bamena ibitaka mumihanda y’ibitaka yo muduce dutuwemo, maze bigatera ibyondo igihe imvura ibiguyemo cyangwa bikagabanya umuhanda kuburyo kuhanyuza imodoka biba ari ingorabahizi. Abatungwa agatoki kuri icyo gikorwa ni abubaka amazu ahantu badafite ibibanza byo gushyiramo itaka.


text:
Nyuma y’ubukwe bwa Ally Sudi na Carine, ubu noneho hano i Kigali hari kuvugwa ubukwe bwa Victor Fidele, umunyamakuru akaba n’umwe mu bagize itsinda rya The Brothers izwi mu ndirimbo ‘Bya bihe!’.
Victor Fidele yarushinganye na Alice Mushongore kuwa gatandatu tariki 17/12/2011, aho hagaragayemo udushya twinshi. Twanyarukiye muri ubwo bukwe maze dusangayo udushya dukurikira:
1o Imisatsi ngo mutahe!: Kimwe mu byarebyaga n’abantu benshi bari bitabiriye ubwo bukwe bw’umusore Victor na Alice byari inyogosho idasanzwe yarangwaga ku mutwe wa Victor Fidele n’abasore bari bamwambariye bo mu itsinda rya KGB.
2oIkibazo cya Pa na Ta!: Umusore w’umusizi witwa Camarade yakoze mu Nganzo ye isekeje aho yatondekanyaga amagambo y’ikinyarwanda yiganjemo “Pa” na “Ta”maze abantu si uguseka biva inyuma. Bakiri guseka ku kibazo cya ‘Pa’hahise haba ikibazo cya Panne y’imuriro wabuzeho gato, noneho abantu bajya kubutaka.
3oGukururwaho amasaha abiri mbere yo Gusaba no Gukwa!: Ntibimenyerewe ko habaho kwigiza imbere ibirori, ahubwo bacyererwaho amasaha nyuma y’igihe cyagenwe. Muri ubu bukwe bwa Victor Fidele siko byagenze kuko aho gutangira saa tatu za mu gitondo bamenyeshenjwe ko babyanga babyemera bagomba kubishyira mbere ho amasaha abiri ni ukuvuga saa moya kugira ngo bataza kubura ababasezeranya mu murenge.
Twashoboye kumenya ko prezida wa Republika yagombaga gukorana Inama na bamwe mu bagize za Diaspora ndetse n’abayobozi batandukanye ,barimo n’abagombaga kubasezeranya mu butegetsi; bityo biba impamvu nyamukuru yo kubasaba kubigenza gutyo uwo munsi.
Nyuma y’ibyo birori twegereyeVictor usanzwe uzwiho kugira dread ku mutwe we maze atubwira kuby’iyo nyogosho yatangaje benshi maze agira ati: “Yes, bitewe nuko Urubavu rwanjye [Alice] runkunda cyane,byumwihariko umusatsi wanjye akaba yarambwiye ko awukunda, nahisemo kuwukoresha neza kubabisobanukiwe ,ariko sinjye ubyadukanye kuko iyi nyogosho mwabonye iriho kuva muri za 74, ikaba izwiho abandi bantu nka Prince, Michael Jackson n’abandi. Si shinyo, perike nkuko bamwe babiketse ahubwo n’umusatsi wanjye nsanganywe!”.
Umuyobozi wa gahunda kuri uwo munsi yari KNC a.k.a Dr Runiga, hakaba hari n’abandi bantu bamenyerewe muri show biz nyarwanda nka Dominic Nic, MIKE Karangwa ku Isango star, KGB , Ernest wa Radio 10,The Brothers ndetse n’umuhanzi Camarade usetsa akoresheje imivugo.


text:
Filozofi
Filozofi (izina mu Cyongereza Phylosophy ) [1]
Gusobanukirwa n’ikibazo cy’ingenzi cya Filozofi gitandukanya abafilozofe (Philosophers) kikabaha n umurongo wo kumva no gusobanura ibintu. Uyobora ikiganiro akwiye kumenya ko abahugurwa batinya Filozofi ariko bakaba bifuza kuyimenya. Niyo mpamvu akwiye kubaza ibibazo byoroshye agahera kubyo bazi kandi bivugiye, agana ku bishya.
N’ubwo ubumenyi bwa mbere ku isi bwari Filozofi, kandi n’ubu Filozofi akaba ari imwe mu nyigisho zigwa, abanyarwanda benshi bayitwara nk’isomo rikomeye cyane. Bumva Filosofi ari inyigisho ikwiye guhabwa abahanga kabuhariwe, ndetse n’uwayize bamureba nk’umuntu wasarishijwe n’ubwenge bwinshi buvangitiranye. Hari n’aho usanga abafilozofe bitwa abasazi, ibizongwe, n’andi mazina mu by ukuri asesereza.
Filozofi ni ubumenyi bw’isi (Universe) n amategeko ayigenga. Isi igizwe na kamere (nature), umuryango w’abantu (society) n’igitekerezo (thought). Filozofi rero ni ubumenyi busubiza ibibazo byose umuntu yibaza kuri kamere, umuryango w’abantu n’igitekerezo. Kubera ariko ko umuntu ariwe usumba byose, Filozofi ni ubumenyi bwose ku muntu n ibimukikije. Filozofi isobanura imibanire y abantu n’ibintu, abantu n’abandi n’ibintu n’ibindi. Kugira ngo isi irusheho gusobanuka, Filozofi yagabanijwemo ibice binyuranye by ubumenyi, buri gice kikigwa mu buryo bunonosoye. Ibyo bice ni nka: Physics, chemistry, geology, astronomy, biology, psychology, sociology , etc. Mu by ukuri, ibyo byose hamwe n’ubundi bumenyi, bigize ubumenyi bugari bwitwa Filosofi.
Inkomoko ya filozofi[edit | edit source]
Umuntu yagize ubushake bwo gusobanukirwa isi kuva amaze kuba umuntu. Ubwo nibwo yatangiye kwibaza ku :
- Inkomoko y ubuzima
- Inkomoko y umuntu
- Iherezo ry umuntu (uko bigenda iyo apfuye)
- Akamaro (purpose) ko kubaho n ibindi.
Abantu ba mbere babonaga umuntu avuka, agakura, agasaza, akarwara, agapfa n’ibindi, bakabyibazaho bikabashobera. Babonaga imvura igwa, izuba riva, inkuba ikubita, imigezi itemba n’ibindi byinshi nabyo bakabyibazaho ariko bikababera urujijo. Ibi byatumye batinya ibintu bimwe ndetse batangira kubisenga. Ikintu cyose batashoboraga gusobanukirwa bavugaga ko ubwo hagomba kuba hari ikintu gifite ububasha buhanitse, kigomba kuba kigenga ibyo byose. Ubwo nibwo kwemera imana byavutse. Nibwo kandi havutse Imana nyinshi bitewe n’akarere abantu babagamo n’ingorane bahuraga nazo mu buzima bwa buri munsi.( Imana y uburumbuke, Imana y’izuba, Iy’imvura, n’izindi )
Icyitonderwa[edit | edit source]
Umuntu yavuga ko ibibazo abantu ba mbere bibazaga n’ibisubizo batangaga atari Filozofi kuko Filozofi yibaza ku kibazo mu buryo bucukumbuye, igatanga ibisobanuro birambuye, binonosoye kandi bitanga umurongo (detailed and systematic). Ndetse no kuba abantu bibaza ibibazo bitandukanye kandi bagatanga ibisubizo bitandukanye, nabyo ntibibagira abafilozofe.
Umufilozofe ni umuntu ufite ubuhanga bwo gusesengura ibibazo rusange biri muri kamere, umuryango w’abantu n’igitekerezo mu buryo burambuye kandi bunonosoye, agashyiraho n’umurongo wo kubisobanura. N ubwo rero abantu nka ba NYIRABIYORO bibazaga bati : « ko mbona bucya bukira amaherezo azaba ayahe? » ntabwo byabagize abafilozofe. Iyo umwana yibaza aho aca iyo avuka ntabwo aba yabaye umufilozofe. Gushyirwa ku murongo kwa Filozofi (Systematisation) byatangiye kera nko mu myaka 2500-3000 ishize (Ancient ages/Antiquités).
Filozofi nka system yatangiye kubaho mu bihugu byari biteye imbere kurusha ibindi icyo gihe mu buryo bwo kuyobora igihugu (political organization), ubukungu (Economy), imibanire (social) n’umuco (culture). Ibyo bihugu byari bimaze kugira Leta (State) n’inzego z’ubusumbane mu baturage (class differentiation). Ibyo bihugu ni nka : Misiri, Ubushinwa, Ubuhindi, ariko cyane Ubugereki.
Ikibazo cy ingenzi cya filozofi[edit | edit source]
Igisubizo babonera icyo kibazo ni cyo kibatandukanya, kikabaha n umurongo wo gutekerezamo no gusobanura isi n’ibiyirimo byose. Icyo kibazo ni:
- Ni iki cy’ibanze : ukubaho cyangwa gutekereza ? (Being or thinking)?
- Iki bibazo gishobora kubazwa mu bundi buryo bukurikira:
- Ni iki cy’ibanze : Matter/matière cyangwa consciousness/conscience ?
- Hari n’akandi kabazo (sub-question) gashamikiye kuri icyo cy’ingenzi, nako gatandukanya
- Abafilozofe. Ako kabazo ni : Isi ishobora kumenyekana ? (Is the world knowable?)
- Abafilozofe bagabanyijwemo impande ebyiri bitewe n’igisubizo babonera icyo kibazo ndetse n’ako kabazo kagishamikiyeho.


text:
Abagore bava mu Murenge uhana imbibi n’ibirunga twaganiriye batubwiye ko iyo babyaye abahungu usanga ari byishimo bikomeye mu rugo. Ikigeretseho, abagabo babo barabahemba cyane bitandukanye n’uko baba babyaye abakobwa. Umwe agira ati: “Iyo umuntu yabyaye umuhungu umugabo arushaho kumukunda kubera ko umwana w’umuhungu n’umukobwa ntabwo ari kimwe.” Undi mugore ufite umwana mu ntoki arimo kumwonsa […]
Yabimburiye abakobwa b’aho atuye kurangiza ayisumbuye none ubukene bwatumye atiga kaminuza
Umukobwa witwa Uwintije Gaudence utuye ku kirwa cya Bushongo, kiri mu kiyaga cya Burera, mu murenge Rugarama, akarere ka Burera, wabanjirije abandi bakobwa batuye kuri icyo kirwa kurangiza amashuri yisumbuye, avuga ko yifuza gukomeza kwiga ngo ariko ubukene bwamubereye inzitizi. Uwintije yarangije amashuri yisumbuye mu mwaka wa 2012. Avuga ko abandi bakobwa biganye kuva mu […]
Gicumbi –Abahoze mu mwuga w’uburaya barasaba abakiwukora kuwureka kuko nta cyiza kiwubamo
Abagore bo mu karere ka Gicumbi bahoze mu mwuga w’uburaya bibumbiye muri koperative Ababerarugo ikora isuku mu mujyi wa byumba barasaba abagikora uwo umwuga w’uburaya kuwureka kuko nta cyiza kiwubamo. Nyiramana Marie josse, umwe mubakoraga umwuga w’ubaraya akaba yaramaze kwiyemeza kuwureka maze akibumbira hamwe na bagenzi be bakoranaga uwo mwuga ubu bakaba bibumbiye muri koperative […]
Rutsiro: Abanyamuryango ba AVEGA bahangayikishijwe no kutazungura aho bashatse.
Abanyamuryango ba AVEGA bo mu karere ka rutsiro baratangaza ko bishimira aho bamaze kugera mu iterambere kuva mu mwaka wa 1999 ubwo AVEGA yageraga I gatsibo ariko ngo baracyahangayikishijwe no kutazungura imitungo y’aho bashatse. Ibi ni ibyatangajwe n’umuyobozi wa AVEGA ku rwego rw’akarere madame Eugenie Nyinawabega muri kongere ya kabiri yabaye tariki 28/8/2014 yari igamije […]
Gisagara: Imirimo myinshi idahabwa agaciro umugore ahoramo wenyine ituma atiteza imbere
Mu bibuza umugore wo mu cyaro gutera imbere harimo imirimo itandukanye idahabwa agaciro, ituma akora nabi ubuhinzi bwe bwagombye ku muteza imbere nk’uko bamwe mu bagore bo mu karere ka Gisagara babitangaza. Nk’uko ubushakashatsi bwakozwe n’umuryango action aid bubigaragaza, umugore wo mu cyaro akora amasaha 16 ku munsi, ibyo akenshi bikanamubuza gukora uko bikwiye […]
Imirimo umugore wo mu cyaro akora ntiyabonerwa igihembo- NIRERE
Ubushakashatsi bwakozwe n’umuryango Action aid bwagaragaje ko muri rusange umugore wo mu cyaro akora amasaha 16 ku munsi, kuko akenshi abyuka saa kumi n’imwe za mugitondo akajya kuryama saa tatu za nijoro. Iyo mirimo adahemberwa kandi ntituma abona umwanya wo kwikorera ibindi byamuha amafaranga ku ruhande. Ngo aramutse abariwe amafaranga 100 ku isaha, ku bw’iyo […]
Rulindo: Women urged to work with financial institutions
Women in Rulindo district have been urged to be confident and work with financial institutions for sustainable development. The call was made during the meeting between women members of parliament and women in Rulindo district. Some women revealed that ignorance and lack of confidence is a stumbling block to women development in rural areas of […]
Rulindo: Ubujiji, kwitinya n’umuco ni bimwe mu bibangamira bamwe mu bagore batuye ibyaro mu kwiteza imbere
Nk’uko bitangazwa na bamwe mu bagore bo mu karere ka Rulindo, ngo kuba hakiriho bamwe muri bagenzi babo bakiyumvamo umuco wo kwitinya uvanze n’ubujiji usanga ari bimwe mu bibangamira cyane abagore batuye ibyaro. Aha abagore babashije kwitinyuka no gusobanukirwa ibijyanye no gukora no kwiteza imbere bavuga ko ahanini usanga abagore batize bagifite umuco wo kwitinya […]
Bugesera: AVEGA to train more trauma councilors
In a bid to control cases of trauma among Genocide survivors in Bugesera district which tend to rise during the genocide commemoration periods, AVEGA Agahozo is planning to train more trauma councilors to deal with the increasing trauma cases. “We have counselors and a psycho-social worker in each sector of the whole district but the […]
Twitezembire coop: changing women’s lives
The beauty of working through Cooperatives is that it gives its members a sense of identity, belonging, and community togetherness. Members are not separate people anymore, and are not alone in their battle with poverty. Struggling and working together they understand that together, lives can be transformed. Like Denise Uwera, a member of Twitezembire Cooperative […]


text:
Isoyoyete yigenga yo mu Rwanda itunganya amavuta, izwi nka Ikirezi Products Limited yashyize umukono ku masezerano y’ubufatanye n’abahinzi bwo kubagurira ibibabi bya Patchouli bikazajya bikorwamo amavuta yoherezwa hanze.
Ayo masezerano y’ubufatanye azamara imyaka itatu, abahinzi bazajya bagemura ibibazi byumye ahakorera uruganda, hakorwemo imiti, imibavu n’ibirungo bitandukanye by’ibiribwa.
Uwimbabazi Assinath umukozi muri NAEB yagize ati “Ikirezi ifite ubunararibonye muri uyu mwuga wo gutunganya amavuta, turizera ko abahinzi bazungukira muri aya masezerano.”
Uwimbabazi avuga ko hari hashize igihe kinini NAEB ifatanije n’abayobozi b’uturere bashakisha abafata iryo soko nyuma y’uko umushoramari w’Umufaransa arangirije amasezerano yari afitanye n’abahinzi. Ikirezi ni yo isimbuye uwo mushoramari wakoraga uwo murimo kuva mu mwaka wa 2008.
Patchouli igereranywa n’igihingwa gishya abahinzi n’abanyenganda bashobora gukuramo amafaranga.
Biteganijwe ko umuhinzi ashobora kuzajya yinjiza amafaranga angana n’ibihumbi bitatu by’amadolari ya Amerika kuri hegitari imwe buri mwaka. Ushoye imari muri uyu mushinga we ashobora kubona amafaranga akubye kabiri ay’umuhinzi azajya yinjiza.
Amavuta ya Patchouli agura hagati y’amadolari 10 na 12 kuri ml 5 mu gihe kilogarama y’ibibabi byumye igura amafaranga 400 y’u Rwanda.
Ubu Patchouli yatangiye guhingwa mu kibaya cya Bugarama mu karere ka Rusizi no mu karere ka Kirehe. Ibivamo bikunze cyane cyane koherezwa muri Leta Zunze Ubumwe za Amerika, mu Bwongereza no mu Bufaransa.
NAEB ngo izakorana na Ikirezi ifasha abahinzi kubona umusaruro mwiza kandi mwinshi, aho izabagurira imbuto nziza zo guhinga ikabaha n’ubundi bufasha bukenewe bwose.


text:
Kuri uyu wa 19 Ugushyingo ubwo isi yose yizihiza umunsi w’ubwiherero “World Toilet Day”, imiryango mpuzamahanga iharanira ubuzima bwiza bwa muntu iravuga ko uyu munsi uri bwibande cyane cyane ku bagore n’abana kuko ari bo bakunze guhura n’ingaruka mbi z’imikoreshereze y’ubwiherero.
Uyu munsi ukaba waratangiye kwizihizwa mu mwaka wa 2011 hagamijwe kwita ku isuku y’ubwiherero mu rwego rwo kubungabunga amagara ya muntu.
Umuryango w’abibumbye uvuga ko byibuze miliyoni ebyiri n’ibihumbi maganarindwi by’abantu bapfa ku isi baba bazira indwara zikomoka ku mwanda muribo 2000 by’abana bapfa buri munsi bazira umwanda.
Mu mujyi wa Kigali nka hamwe mu hakorerwa ingendo nyinshi ngo ikibazo cy’ubwiherero kiracyari ingutu n’ubwo hari byinshi bikorwa ngo haboneke ubwiherero rusange dore ko ahanini usanga bufite isuku kurusha ububoneka mu ngo z’abantu.
Muhawe yabwiye IGIHE ati “Twe abahungu turabishaka tukihengeka ahantu ducungana n’uko baduhana, naho se abakobwa bo ubona bitababangamira cyane, ikibazo cy’ubwiherero gikwiye kwitabwaho cyane cyane muri uyu Mujyi kuko uba urimo abantu benshi.”
Ubwo yaganiraga na IGIHE, Mugabo ushinzwe isuku mu mujyi wa Kigali yavuze ko ikibazo gikurikiranywa kandi ko biri no mu nshingano z’uturere tugize Umujyi wa Kigali.
Ati “Hari gahunda yo kubaka ubwiherero rusange ahantu hahurira Bantu benshi mu masoko, ahategerwa imodoka n’ahandi.”
Yavuze ko i Gasabo byatangiye no ku Gisozi aho bahereye mu masoko yose.


text:
Bamwe mu bahoze muri RNC mu Bubiligi bashinze ishyaka ryabo rya politiki
Twebwe, Abarwanashyaka b’ikubitiro b’ishyaka PPR-Imena bashyize umukono Kuri iyi nyandiko, nyuma yo guhurira mu mugi wa Buruseri mu gihugu cy’Ububiligi ku italiki ya 16/03/2013 tukigira hamwe ibibazo bya politiki byugarije u Rwanda muri iki gihe, tukanungurana ibitekerezo kungamba zihamye zakemura ibibazo bya politiki igihugu cyacu kimazemo imyaka 50 kivurugutamo kuva kibonye ubwigenge,dutangarije abanyarwandakazi n’abanyarwanda bingeri zose n’inshuti z’u Rwanda ko dushinze ishyaka PPR-Imena ( Parti Populaire Rwandais).
Tumaze kubona ko kuva U Rwanda rwabona ubwigenge, rumaze imyaka irenga 50 rwivuruguta mu bibazo bya politiki , ko kandi uko ingoma zagiye zisimburana mu kuyobora u Rwanda, dusanga nta narimwe hashyizweho gahunda ya politiki ihamye yo kurangiza burundu ibibazo bya politiki n’umwiryane mu bana b’u Rwanda bityo bigatera ingaruka mbi zidashira k’umuryango nyarwanda muri rusange, cyane cyane ikibazo cyo kurwanira ubutegetsi n’ikibazo cy’impunzi cyabaye karande ku bana b’u Rwanda ,cyagiye gikurikira ubwicanyi bw’indengakamere bwaranze igihugu cyacu ndetse bigahungabanya k’uburyo bukomeye imibanire y’abanyarwanda, aho usanga abanyarwanda bishishanya, bagambanirana, n’ibindi bibi bisenya ubumwe bw’umuryango nyarwanda ;
Tumaze kubona kandi ko Abanyarwanda aho bari hose, ari abari hanze y’u Rwanda bifuza gusubira mu rwababyaye ntacyo bishisha, ari abari imbere mu gihugu bifuza kubana m’ubwumvikane no m’ubwizerane buzira amakemwa , abanyapolitiki bari hanze nabo bifuza kugira uruhare mu iterambere ry’igihugu cyababyaye, abanyapolitiki bari kubutegetsi mu Rwanda nabo bifuza ko ibyo bagezeho, n’intera bagejejeho u Rwanda bitasenywa n’ababarwanya, muri make ko buri munyarwanda wese akeneye ko ibibazo bibangamiye u Rwanda, biri hagati y’Abanyarwanda b’ingeri zose, byakemurwa mu nzira y’amahoro hatabayeho intambara zivusha amaraso cyangwa ngo zisenye ibyo abanyarwanda bamaze kugeraho ;
Tumaze kubona ko intandaro z’ ingorane n’amakimbirane byaranze u Rwanda byagiye bikomoka kudutsiko tw’abantu bihishe inyuma y’amoko, twagiye tugundira ubutegetsi tugatonesha bamwe maze abadahuje ibitekerezo bya politiki natwo tukabica cyangwa tukabacira ishyanga, dusanga amateka yaranze u Rwanda mu myaka 50 ishize yarakwiye kutubera imbarutso yo guhaguruka tugaharanira gushyiraha hamwe, tukubaka u Rwanda rushya rushingiye k’ubworoherane , ukuri n’ubwubahane kandi rurangwa no kubahiriza amahame ya Demukarasi n’uburenganzira bw’ikiremwamuntu n’iyubahirizwa ry’amategeko n’amahame mpuzamahanga ;
Tumaze kandi kubona ko inzira y’ubutabera yashyizweho na Leta iri kubutegetsi muri iki gihe itagejeje abanyarwanda k’ubumwe n’ubwiyunge nyakuri ngo isibanganye icyuho cy’urwicyekwe mu muryango nyarwanda , dusanga ko u Rwanda rukeneye ubutabera nyarwanda butabogamye ko kandi ari bwo bwonyine bwagaragaza abantu bose bahekuye u Rwanda, ndetse rukagena n’ibihano ku bantu bose bagize uruhare mu marorerwa ya Genocide yo mu Mata 1994, n’ubwicanyi ndengakamere byaranze amateka y’u Rwanda, byose bigakorwa hagamijwe kureba uko umuryango nyarwanda wakwiyubuka kuburyo bubereye bose , bityo ubutabera ntibube uburyo bwo kwihimura no gukandamiza abo mudahuje ibitekerezo, uturere cyangwa se inkomoko, ahubwo bukaba inzira yunga umuryango nyarwanda ikatugeza ku mahoro arambye no kubungabunga ubumwe bw’abanyarwanda.
Tumaze kubona ko ubusumbane mu iterambere burushaho kugenda bwiyongera mu muryango nyarwanda , aho usanga umubare muto w’abanyarwanda urushaho kwikubira ibyiza by’u Rwanda naho umubare munini, cyane cyane wabatuye ibyaro urushaho gukena, kandi tugasanga biterwa na gahunda nyinshi za Leta zirushaho kuremerera umuturage wo hasi zigatuma arushaho gukena kandi ntashyirirweho uburyo bunoze bwo kwiteza imbere;
Ni muri urwo rwego twiyemeje gushyiraho ishyaka rihuza abanyarwanda bose rigamije guharanira ko abanyarwanda bagera k’ubworoherane, ukuri,ubwubahane n’iterambere risaranganijwe bityo hakubakwa Demukarasi ihamye yageza abanyarwanda bose ku itarambere risaranganijwe n’ubutabera bubereye bose, bityo Umunyarwanda akishyira akiza mu rwamubyaye ntankomyi.
Kugira ngo ibyo bigerweho nta maraso yongeye kumeneka, ni ngombwa ko hashyirwaho politiki ishingiye k’ubworoherane (tolérance), ukuri(vérité) ubwubahane ( respect mutuel),n’iterambere risaranganijwe binyuze mu buryo bw’ibiganiro.
Ibyo biganiro byaba bigamije gushaka ibisubizo birambye kandi bitanga ikizere kuri buri munyarwanda wese, cyane cyane Urwanda rw’ejo. Bityo igihugu cyacu ntikizongere kurangwa n’imiborogo, ahubwo Urwanda rukazahora rurangwa no gutemba amata n’ubuki ndetse n’Imana igahora itaha i Rwanda.
Intego z’ishyaka PPR-Imena
1 ) Ishyaka PPR-Imena ryiyemeje guharanira politiki ishingiye k’ubworoherane (Tolérance), ukuri(vérité) ubwubahane ( respect mutuel), iterambere risaranganijwe, Demokarasi n’iyubahirizwa ry’amategeko, amahame n’amasezerano mpuzamahanga n’uburenganzira bw’ikiremwamuntu.
2) Ishyaka PPR-Imena rizaharanira inzira y’ibiganiro bihuza impande zose z’abanyarwanda kuko tubona ari yo nzira yageza u Rwanda ku mahoro arambye.
3) Ishyaka PPR-Imena ryiyemeje guharanira kubaka igihugu kimwe n’umuryango umwe w’abanyaranda (One People, One Nation).
Abarwanashyaka b’ikubitiro b’ishyaka PPR-Imena
1 ) KAZUNGU
2) HAKIZIMANA Célestin
3 ) HABIMANA Bonaventure
4 ) BAKUNDUKIZE Hassan
5 ) RUBINGISA Protogène
6 ) KARENGERA Augustin
7) NYIRINKINDI Pièrre
8) KAVURATI KAYIHURA Bryan
9) RUTAYISIRE Phocas
UBUYOBOZI BUKURU BW’ISHYAKA
1 ) Bwana KAZUNGU : Perezida w’ishyaka
2 ) Bwana RUTAYISIRE Phocas : Umujyana ushinzwe politiki n’ubutegetsi akaba
n’umuhuzabikorwa mu mugi wa Paris
3) Bwana HABIMANA Bonaventure :Umujyana ushinzwe ubukungu ,ubucuruzi n’imari
4) Bwana RUBUNGIZA Protogène : Umujyanama ushinzwe ubukangurambaga, akaba
n’umuhuzabikorwa w’Ububiligi.
5) Bwana BAKUNDUKIZE Hassan : Umujyanama ushinzwe amakuru, uburezi n’itumanaho.
6 ) Bwana HAKIZIMANA Célestin : Umunyamabanga mukuru
7 )Bwana KARENGERA Augustin : Umubitsi akaba n’umuhuzabikorwa mu mugi wa Rouen.
8) Bwana NYIRINKINDI Pièrre : Umuhuzabikorwa wungirije w’Ububiligi.
9) Bwana KAVURATI KAYIHURA Bryan : Komiseri ushinzwe urubyiruko.
Bikorewe i Buruseri kuwa 16/03/2013
Umunyamabanga Mukuru w’ishyaka
HAKIZIMANA Célestin


text:
GISAGARA: ABATURAGE BARASABWA KUGUMA KU MUVUDUKO WO GUSHAKA GUTERA IMBERE
Nyuma y’iminsi mikuru isoza umwaka abaturage bakunze gucika integer ndetse akanshi ugasanga bafite ubukene kuko baba baratagaguje ayo bari bafite binezeza maze bikabagora kongera kubona intangiriro. Umuyobozi w’Akarere ka Gisagara wungirije ushinzwe ubukungu n’iterambere Hategekimana Hesron arasaba abaturage kongera imbaraga bakaguma ku muvuduko wo gushaka gutera imbere kugirango imishinga itandukanye batangiye idasubira inyuma.
Hategekimana Hesron Umuyobozi w’Akarere wungirije ushinzwe ubukungu n’iterambere
Mbere y’uko iminsi mikuru isoza umwaka iba, abaturage bo mu karere ka Gisagara bibukijwe ko nyuma yayo ubuzima bukomeza ndetse by’umwihariko ko hari n’itangira ry’amashuri bityo bakaba batagomba gutagaguza amafaranga uko babonye. Abaturage nabo ubwabo bavuga ko koko bikunze kuba ikibazo nyuma y’iyi minsi mikuru, aho ngo usanga baba batazi aho bazahera kuko baba baramariye amafaranga yose mu minsi mikuru, itangira ry’amashuri rikaba ikibazo ndetse no mungo hagasigara ubukene. Pascal Sinzabakwira utuye mu murenge wa Save aragira ati “Mu minsi mikuru turinezeza tukibagirwa rwose ko mu kwambere hazabaho. Akenshi usanga dutangiye kugenda dusaba amadeni nyuma, bikadushobera rwose kandi ari twe tubyiteye”.
Aba baturage ariko kandi bavuga ko bitari nka mbere kuko ngo ubu bagerageje gukurikiza inama bagiye bagirwa n’abayobozi, bamenya kuzigamira ibindi bikorwa bafite muri uyu mwaka. Marie Jeanne Mutimukeye utuye mu murenge wa Musha ati “Mbere twajyaga twirira tukibagirwa raiko ubu iwanjye nta kibazo dufite rwose kuko twabashije gukurikiza inama twagiriwe n’umuyobozi w’akarere wungirije ubwo yazaga mu murenge wacu mbere y’iyi minsi mikuru, ubu abana bazatangira amashuri neza nta kibazo”.
Bwana Hategekimana Hesron umuyobozi w’akarere wungirije ushinzwe ubukungu n’iterambere, arasaba abaturage gukomeza ibikorwa bigamije kubateza imbere birimo kubitsa muri sacco, kwitabira imishinga ibyara inyungu no kwishyira hamwe. Arashishikariza kandi abaturage gukora imirwanyasuri icungamiye ibishanga bihingwamo umuceri kuko byagiye bibaho imvura igwa umuceri ugatwarwa, asaba kandi ko bakwitabira kurwanya ibigunda bigaragara ku misozi imwe n’imwe bakahahinga ibihingwa bihera.
Aka karere ka Gisagara gakorwamo cyane umwuga w’ubuhinzi, gakunze kwera imyumbati, urutoki n’ibigori iyo byitaweho uko bikwiye.


text:
Rwanda : Sobanukirwa n’uko bitaga amazina y’inka
Iyo inyambo zabaga zimaze kubyara uburiza, umutahira w’inyambo yatumiraga umwisi, akazitegereza neza, maze iz’ingenzi muri zo akazita, akaziha inshutso. Yamara kuziha inshutso agataha. Ubwo bamuhaga inka y’intizo ikamwa, yamara kuyitekesha akayisubizayo.
Iyo ubushyo bwa za nyambo bwamaraga kubyara ubuheta, bongeraga gutumira umwisi ngo agire icyo yongera ku nshutso. Ubwo yitaga iy’indatwa muri za mpete, akayisingiza. Inshutso yari yarayihaye mbere ikaba ari yo ibanza, ikitwa impamagazo, igisingizo cya kabiri ayihaye kikitwa impakanizi, ibindi bisingizo bikitwa imivugo.
Igisingizo cya nyuma kikitwa umusibo (iyo cyabaga gisingiza ya ndatwa y’isonga yonyine) cyangwa imivunano (iyo cyabaga gisingiza za ndatwa zose yari yarahaye inshutso mu ikubitiro). Yamaraga gusoza uwo murimo wose wo kwita inyambo bakamuha inka y’ingororano akayicyura ikaba iye y’ishimwe.
Umuntu yakwibaza niba kwiga amazina y’inka ubu hari akamaro bifite.
Uwabyibaza ntibyaba ari ugutazira. Birumvikana ko muri ibi bihe ndetse n’ibizaza ntawe uzongera kujya mu byo kwita inka. Ariko kumenya ubuhanga bw’inganzo iyi n’iyi ya kera nta cyo byishe, ndetse ni byiza. Cyane cyane byagira akamaro mu gihe umuntu yacengera iyo nganzo, hanyuma yamara kumucengeramo na we akaba yafatiraho akayikoresha mu bundi buryo. Nka Musenyeri Alegisi Kagame yacengeye iyi nganzo y’amazina y’inka, hanyuma aza kuyigenderaho ahimba « Umuririmbyi wa Nyiribiremwa » n’ »Indyoheshabirayi ».
Byongeye kandi umuntu ushaka kumenya ubuhanga bw’abahanzi b’i Rwanda ntagere kuri iyi nganzo y’amazina y’inka, ngo arebe ubuhanga bw’itondeke ripimye, yaba atakobwe byinshi. Ubwo buhanga bw’itondeke ripimye bavuga ko ntaho rikunda kuboneka muri Afurika uretse mu Rwanda (Francis Jouannet ), Prosodo1ogie et Phono1ogie Non Lineaire, 1985, p.73). Ibyo byaba ari nka bya bindi byo kwambara ikirezi ntumenye ko cyera.
Mu mazina y’inka harimo ko ubuhanga buhanitse. Uretse ubwo buhanga bw’itondeke ripimye, usangamo injyana, ari iy’isubirajwi, ari iy’isubirajambo; usangamo ubuhanga bwo gukoresha ijambo ryabugenewe; usangamo uburyo bwo gukoresha imibangikanyo; usangamo imizimizo myinshi inyuranye. Usangamo n’icyo abisi ubwabo bita ingaruzo. Ni ijambo risingiza cyangwa se interuro y’amagambo asingiza abami muri rusange cyangwa ingoma, hakaba n’asingiza umwami uyu n’uyu, ibikorwa bye cyangwa amatwara ye. Uwashaka kumenya imyifatire y’Abanyarwanda bo hambere, agashaka kumenya ibyo babaga bimirije imbere, yabisanga mu mazina y’inka. Ubutwari n’umurava birasingizwa, ubupfura no kwanga umugayo bikamamazwa. Tubikesha urubuga rwa internet; http://murengerantwari.unblog.fr


text:
Gatsibo: Barishimira ibyo VUP yabagejejeho
Abaturage b’Umurenge wa Gatsibo mu karere ka Gatsibo barishimira ibyo bamaze kugeraho babikesha imiyoborere myiza. By’umwihariko barashima ko VUP yabakuye mu bukene, imibereho yabo ikaba igenda irushaho kuba myiza, iterambere rikaba ribageraho uko bwije n’uko bukeye.
Ubu ni ubuhamya bwa bamwe mu baturage b’uyu Murenge ubwabo, berekana ibyo bagezeho babikesha VUP, ngo ntibashobora gutezuka na rimwe kuri iyo nzira
Mutuyeyzezu utuute mu Kagali ka Mugera ni umwe muri aba baturage, asobanura icyo VUP yamugejejeho yagize ati:”Mbere nahingiraga amafaranga, ariko ubu nanjye nsigaye nkoresha abakozi mu mirima, abandi bakahirira amatungo”.
Mutuyeyezu ni umupfakazi, avuga ko yari umukene, ariko ngo aho VUP igereye mu murenge wa atuyemo yageze kuri byinshi. Ngo mu mwaka wa 2009 yahawe inguzanyo y’amafaranga ibihumbi mirongo itandatu (60.000Frs), ayakoresha mu kuvugurura ubuhinzi bw’urutoki.
Ngo yari asanganywe insina zizwi ku izina rya Gashara , izi zikaba insina zigira imibyare myinshi ihekeranye, zikera udutoki duko cyane, ku buryo usanga mu by’ukuri nta cyo zishobora kugeza kuri bene zo.
Avuga ko iyi nguzanyo yayikoresheje mu kurimbura ziriya nsina za gashara, no gutera insina zera ibitoki biribwa, n’izera iby’imineke, zizwi ku izina rya poyo. Ngo izi nsina zera ibitoki bishimishije, muri rusange igitoki cy’inyamunyu kiringaniye akaba akigurisha amafaranga 2000.
Nubwo atagaragaza neza imibare y’urwunguko abona mu buhinzi bw’uru rutoki, avuga ko yabashije kwishyurira abana amafaranga y’ishuri, umwe akaba yararangije amashuri yisumbuye mu mwaka wa 2012, babiri bakaba biga mu mashuri yisumbuye.
Nyakana Oswald Umunyamabanga Nshingwabikorwa w’umurenge wa Gatsibo, avuga ko VUP yazanye impinduka nziza zigaragara ku mibereho myiza y’abaturage; hatanzwe imirimo ihemberwa ku baturage bakennye, mu mwaka wa 2008 wonyine hakaba haratanzwe akazi ku bantu 1120.
Ngo hanatanzwe inguzanyo zo gukoresha mu mishinga isaga igihumbi y’ubuhinzi, ubworozi, n’ubucuruzi buciriritse. Yemeza ko imishinga yose yazaniye inyungu ikomeye abaturage, akanemeza ko hari ingero nyinshi z’aho abacuruzaga ubuconsho ku mutwe bagiye babona igishoro cyo gukora butiki, abataragiraga imirima bakaba barayiguze, n’ibindi byinshi.
Umurenge wa Mwendo utuwe n’abaturage basaga 26.354. Uyu mubare ukaba waravuye mu ibarura rusange ry’abaturage n’imiturire ryo mu mwaka wa 2012.
Inguzanyo zatanzwe na VUP mu murenge wa Gatsibo mu gihe cy’imyaka itatu (2009-2012) zakoreshejwe mu mishinga 1247 y’ubuhinzi, ubworozi, n’ubucuruzi buciriritse.
Inguzanyo zose zatanzwe zigera kuri 114 168 000 Frs, naho imibare itangwa n’abahagarariye VUP mu murenge wa Mwendo ikaba igaragaza ko kugeza ubu abaturage 215 bavuye mu cyiciro cy’abatindi nyakujya n’abakene, bakaba barinjiye mu cyiciro cy’abifashije.


text:
Abaturage batuye utugari twa Musezero na Ruhango mu murenge wa Gisozi Akarere ka Gasabo, bakomeje ibikorwa byo kwiyubakira ibiro by’utugari twabo.
Aba baturage ngo bafashe umwanzuro wo kwiyubakira utugari kugira ngo bajyane n’icyerekezo igihugu cy’u Rwanda kirimo kuganamo cyo kuvana amaboko mu mufuka bakikorera ubwabo, bakagira uruhare mu kwiteza imbere nk’uko Gasana Raymond umuturage w’akagari ka Ruhango yabitangarije IGIHE.
Abaturage b’akagari ka Musezero bafatanije n’umurenge wabo wa Gisozi biyuzurije ibiro by’akagari kabatwaye amafaranga asaga miliyoni 30 na ho abaturage b’akagari ka Ruhango bakomeje kubaka ibiro by’akagari kabo ngo bakaba bafite intego y’uko mu kwezi kwa Mata uyu mwaka bagomba kuba bagatashye.
Umunyamabanga Nshingwabikorwa w’Umurenge wa Gisozi, Murekatete Patricia yatangarije abanyamakuru ko abaturage b’umurenge wa Gisozi bafite icyerekezo cyo kwiteza imbere ati “Abaturage ba Gisozi ni bo pfundo ry’iterambere ry’umurenge wabo n’igihugu muri rusange, dufite umugambi udasubira inyuma wo gukomeza kwiteza imbere.”
Abaturage b’Umurenge wa Gisozi bongeye kwicara bafata ingamba zo gukomeza kwiteza imbere mu kwezi kwahariwe imiyoborere mu Rwanda.


text:
RWANDA TELEVISON UMURIRO WABUZE?!
Mugihe RWANDA TELEVISION yari imaze iminsi, nako amasaha igaragara kuri internet yahise izima ntanokutubwira uko bigenze. niba ari amashanyarazi ya Gitorogazi yabuze ntawamenya.
Nubwo abanyaKigali bemeza ko ibiganiro ibanyurizaho nta kigenda!! hari abakunda amakuru mu kinyarwanda. n'indirimbo z'abahanzi bacu mwari musigaye muciho.
rwose mugerageze mukore iyo bwabaga batekinisiye murebe uko mwakongera kutugenza.
Twongeye gushimira Orinfor yatugejejeho Radio Rwanda.
The Ben na Medy bakunzwe cyane n'uwumva wese akanabyina umuziki nyaRwanda.
Nabatumva ibyo baririmba ndashaka kuvuga abatumva uririmi rw'ikinyarwanda, bemeza ko ikinyarwanda kiryoshye kucyumva iyo babumvise!!!
hagire umpakanya!
Ku mugabane w'uburayi bategerejwe mu gitaramo kizaba taliki 25/12
Rue Ulens 43
1080 bruxelles
Njye ndabona iminsi itagenda.
yitwa Cubin KAMOSO
Turacyatunganya icamake za Film ye yitwa "ISA RYO KWIGENGA"
ndakeka azakomeza kugaragara no muzindi. kuko we na mugenzi we bakoraranye iyo Film bafite impano yo gukina.
inkunga yanyu irakenewe ngo tubateze imbere n'abandi nkaba.
umuhanzi TWIZZY .
uyu musore abantu benshi batari bazi, adufitiye byinshi aduhishiye. ibibazo 5 kuri uyu Muhanzi.
amazina ye original?
atuye he?
afite imyaka ingahe?
akora ibihe bihangano ?
umuziki birumvika . ese afite album ?
arayiteganya ryari.


text:
Nyamasheke: Abayobozi barasabwa kumenya ko imihigo itagarukira ku rwego rw’akarere gusa
Abayobozi mu nzego z’ibanze ndetse n’abaturage barakangurirwa kumenya ko imihigo isinywa kandi igashyirwa mu bikorwa itari iy’akarere gusa, ahubwo ko ari iy’Igihugu.
Ibi byagarutsweho n’Umuyobozi Mukuru muri Minisiteri y’Ubutegetsi bw’Igihugu ushinzwe igenamigambi, Rugamba Egide, ubwo kuri uyu wa mbere tariki ya 28/01/2013 yasuzumaga aho akarere ka Nyamasheke kageze gashyira mu bikorwa imihigo y’umwaka wa 2012-2013.
Nyuma y’amezi 6 atambutse umwaka w’ingengo y’imari wa 2012-2013 utangiye, harakorwa isuzuma hirya no hino mu turere kugira ngo hamenyekane aho uturere tugeze dushyira mu bikorwa ibyo twahize.
Nubwo imihigo isinywa n’Umuyobozi w’akarere mu izina ry’abaturage ahagarariye ngo ntabwo igarukira ku rwego rw’akarere gusa, ahubwo iba ari iy’Igihugu.
Umuyobozi Mukuru muri Minisiteri y’Ubutegetsi bw’Igihugu ushinzwe igenamigambi, Rugamba Egide ubwo yari mu karere ka Nyamasheke kuri uyu wa mbere asuzuma aho akarere kageze gashyira mu bikorwa imihigo gafite, yongeye gushimangira ko isuzuma ari ngombwa kugira ngo harebwe niba ibyo abayobozi basezeranyije abaturage bishyirwa mu bikorwa koko.
Rugamba yagaragaje impamvu inzego nkuru ku rwego rw’Igihugu ziba zigomba guhaguruka zigakurikirana ibijyanye n’iyi mihigo kandi agaragaza ko nubwo iyi mihigo isinywa n’umuyobozi w’akarere, itaba ari iy’akarere gusa.
Rugamba yavuze ko iyi mihigo iba ari iy’Igihugu kuko iba igomba gusubiza ibyo Umukuru w’Igihugu yasezeranyije abaturage ko azabagezaho mu gihe yiyamamazaga.
Rugamba yagaragaje neza ko gahunda zose z’Igihugu zibazwa Umukuru w’Igihugu mu gihe zitagezweho ari na yo mpamvu ari we ushyira umukono kuri iyi mihigo iba yateguwe n’urwego rw’akarere.
Ku bw’ibyo ngo bigomba kumvikana neza ko imihigo itari iy’akarere gusa kandi umuntu wese uba afite uruhare mu ishyirwa mu bikorwa ryayo akaba agomba kubikora, atabikora akabibazwa ndetse akabigayirwa kuko aba ahemukiye Igihugu.
Muri rusange, akarere ka Nyamasheke gashimirwa intambwe kagezeho gashyira mu bikorwa imihigo y’umwaka wa 2012-2013 nyuma y’amezi atandatu ashize, ariko kandi abayobozi bako bagashishikarizwa gukomeza intambwe kugira ngo umwaka uzarangire imihigo yose yagezweho uko bikwiye.


text:
I shyirahamwe nyarwanda riharanira imibereho myiza y’umuryango ( ARBEF) ryateguriye bamwe mu bagore bo mu mirenge ya Ruganda, Gashari, Rubengera na Gishyita yo mu karere ka Karongi amahugurwa agamije kubongerera ubumenyi ku bijyanye no kuboneza urubyaro, ubumenyi ku bijyanye n’imikoreshereze myiza y’ibitsina, ndetse no kubashishikariza kuganiriza abana babo ibirebana n’ubuzima bw’imyororokere.
Ayo mahugurwa y’iminsi ibiri yasojwe tariki 13/12/2012 akaba yari yatumiwemo abagore bari mu nzego z’abagore n’abajyanama b’ubuzima. Visi perezida wa ARBEF mu ntara y’uburengerazuba akaba ari n’umwe mu bahuguraga, bwana Tugirimana Mathias avuga ko impamvu bahisemo guhugura abo bagore ari ukubera ko iyo umugore ashoboye kuboneza urubyaro, umuryango we ubaho neza ndetse n’igihugu kikahungukira.
Bamwe mu bagore bakurikiranye ayo mahugurwa bavuga ko bungukiyemo byinshi ku bijyanye no kuboneza urubyaro, bakaba bagiye no kuganiriza abana babo ku bijyanye no kwirinda gukora imibonano mpuzabitsina.
Umwe muri bo witwa Mukasakindi Olive ati : “ twabonye ko hari nk’abana bajya bakora imibonano mpuzabitsina mu buryo batabizi, mbese batunguwe, twabonye ko dushobora kubigisha uburyo bashobora kwirinda gukora imibonano mpuzabitsina, kandi tugomba kuganiriza abana bacu ku byerekeye imibonano mpuzabitsina kugira ngo birinde, barinde n’ubuzima bwabo, bityo bazagere ku buzima bw’ejo hazaza”.
Abitabiriye amahugurwa bifuje ko ubutaha bajya bahuguranwa n’abagabo babo kugira ngo basangirire hamwe ubumenyi baba bahawe cyane cyane ku bijyanye n’imibonano mpuzabitsina kuko usanga hari abayikora nabi bitewe no kutagira ubumenyi buhagije ku birebana n’imibonano mpuzabitsina.


text:
Nyuma y’aho bamwe mu baturage bari batuye mu ishyamba rya Gishwati bimuwe mu rwego rwo kurengera ibidukikije, bamwe bagatuzwa mu Murenge wa Bigogwe Akarere ka Nyabihu, baravuga ko bugarijwe n’ubukene kuko ngo benshi badafite aho bahinga.
Umwe muri abo bimuwe utuye mu mudugudu wa Bikingi, mu Murenge wa Bigogwe, yatangarije IGIHE ko kubona ibyo kurya kuri bo ari ikibazo, kuko ngo abenshi mu bari bafite aho bahinga ubuyobozi bwabahagarikiye ibikorwa byabo, bityo bagasaba ubuyobozi bw’Akarere gukora uko bushoboye ngo bafite ikibazo kibakomereye.
Umuyobozi w’Akarere ka Nyabihu, Addoulatif Twahirwa, avuga ko mu rwego rwo guhangana n’icyo kibazo, Umurenge wa Bigogwe washyizwe mu mirenge igomba gufashwa muri gahunda ya VUP, ku buryo ngo abafite ibibazo by’ubukene nk’abakecuru, bahabwa inkunga z’ako kanya.
Twahirwa kandi yatangaje ko aba baturage bateguriwe umushinga wo korora inkoko ufite agaciro ka miliyoni 30, ku buryo mu minsi mike uzaba ubagezeho, bakivana mu bukene.
Ku birebana no kuba badafite imirima yo guhinga, Twahirwa yagize ati “Kugeza ubu Leta yashyizeho komite ishinzwe gushyiraho ibice bizakorerwamo imirimo y’abaturage nk’ubuhinzi n’ubworozi, mu gihe gito baraba batangiye guhinga uretse ko n’abasanzwe bafite imirima bakomeje akazi kabo.”
Bimwe mu byo abaturage basaba, ni uko ibyo bizezwa n’ubuyobozi bw’Akarere byashyirwa mu bikorwa, ntibikomeze kuvugwa mu magambo gusa.


text:
Abarimu 300 bazagabirwa inyana z’amashashi zihaka, mu gihugu cyose muri uku kwezi kwa Mutarama 2014, bivuze ko buri karere kazabonekamo abarimu bahabwa inka bagera ku 10.
Aba mbere baragabirwa guhera kuri uyu wa Gatanu, tariki 17 Mutarama 2014 mu turere dukurikira twa; Rulindo, Gakenke, Musanze, Burera, Nyabihu, Ngororero, Rubavu, Karongi na Rutsiro.
Gahunda ya “Girinka Mwarimu” muri Minisiteri y’Uburezi, yatangijwe mu mwaka wa 2009. Muri uwo mwaka hagabwe inka 150, zihabwa abarimu 150 bo mu Turere icumi, aritwo; Gasabo, Nyarugenge, Kirehe, Nyagatare, Rulindo, Burera, Nyamagabe, Gisagara, Nyamasheke na Rutsiro.
Tariki 5/10/2010, abarimu 59 borojwe na bagenzi babo mu turere dutandukanye, mu mwaka wa 2011 abandi barimu 300 baragabirwa.
Nkuko byatangajwe na Juliette Nyiraneza ushinzwe itumanaho muri minisiteri y’uburezi, ngo abarimu bagabirwa hakurikijwe imikorere myiza bagaragaza mu kazi kabo.
Ubusanzwe ngo amarushanwa atangirira ku rwego rwa buri kigo kugera ku rwego rw’Akarere. Iyo umwarimu agabiwe inka ye ikabyara, inyana ya mbere ayoroza undi mwarimu watoranyijwe, akayimuha imaze gucuka.
Umunsi wagenwe abarimu bagabiranaho inka, ni tariki ya 5 Ukwakira buri mwaka: umunsi mpuzamahanga wahariwe mwarimu.
Abarimu ntibagabirwa gusa ngo biherere aho, kuko nyuma hanakurikiranwa hakarebwa uko ubuzima bw’inka zatanzwe bumeze, ndetse niba koko hari akamaro inka zigirira abarimu, hakabarurwa umubare w’inyana zavutse kugira ngo hamenyekane umubare w’abarimu bazorozwa ubukurikiyeho.


text:
Umugabo yagiye kwa muganga bamwaka umusarani maze ajya kwiherera awushyira mu gasashi abika mu mufuka w’inyuma w’ipantalo ye. Ageze kwa Rubangura mujyi benengango bamukora mu mufuka na we arataka ati "Barayatwaye, barayatwaye!!!"
Yahamagaje abashinzwe umutekano biruka kuri benengango na we abari inyuma maze umwe aramubaza ati "Ni angahe batwaye?"
Ati "Sinayabara!"
Ushinzwe umutekano aravuga ati "Niba ari menshi reka dukomeze tubakurikire."
Bageze ku Giticyinyoni arababwira ati "Apuu! Nimubihorere nzannya andi!"


text:
Kuva
taliki ya 22 kugeza 24 Werurwe 2011, kuri Betaniya hateraniye
abayobozi b'amatorero n'imiryango igize Inama y'Abaprotestanti
mu Rwanda(CPR) batekereza ku uburyo bashyira mu bikorwa
ibiranga imyemerere y'abaprotesitanti.
Abo
bayobozi bahuriye hamwe kugirango baganire ku bibazo binyuranye
byo kwubaka igihugu n'Itorero muri rusange. Muri iki gihe,
Itorero ryo mu Rwanda rigenda rikura,bigatuma havukamo
ibitekerezo bishya bisaba gusesengurwa neza no guhabwa
umurongo ngenderwaho. Ariko kandi, ugasanga rifite n'ibihanda
rirwana na byo nko kubaka ubumwe n'ubwiyunge, kurwanya
ubukene, indwara,ubujiji, kwihaza ku mutungo. Ibi bibazo
byose ndetse n'indi byinshi bituma abayobozi b'amatorero
agize CPR akora umwiherero kugira ngo babone umwanya wo
kubisesengura no kubifatira ingamba zatuma bishyirwa mubikorwa
mu buryo bunoze. Bityo mugusoza uwo mwiherero bandika
ubutumwa bugenewe abanyamakuru n'abanyarwanda mu gihe
cya Pasika n'icyunamo
UBUTUMWA BW' ABAYOBOZI B'AMATORERO AGIZE INAMA Y'ABAPROTESITANTI
MU RWANDA BAGEJEJE KU BAKRISITO N'ABANYARWANDA BOSE MU
BIHE BYA PASIKA N'ICYUNAMO 2011
Bakrisito
bavandimwe Banyarwanda,
Abayobozi b'Amatorero n'imiryango 23 agize Inama y'Abaprotesitanti
mu Rwanda bateraniye ku Kibuye, Bethanie kuva taliki ya
22 kugeza 24 Werurwe 2011 batekereza ku mwimererere n'uburyo
bashyira mu bikorwa ibiranga imyizerere y'abaprotesitanti.
Bashimye kugeza ubu butumwa bukurikira ku Bakrisito babo
n'abanyarwanda bose.
1.Kurushaho
Kuzirikana agakiza k'Imana tubonera muri Krisito Yesu
kandi tugomba
kugeza ku banyarwandaIcy'Ijambo ry'Imana ridusaba ni Urukundo
rw'Imana, urukundo rwa mugenzi wacu ndetse tubungabunga
ibidukikije. Turabasaba kurushaho kuzirikana indangagaciro
z'umwimerere w'abakristo arizo: Gusoma Ijambo ry'Imana
no gusenga, Urukundo, ubumwe, amahoro, ukuri, ubutabera,
kugira impuhwe, gukorera mu mucyo.
2.Pasika
igihe cy'akababaro gashyira ibyiringiroNkuko bimaze kumenyerwa,
Pasika ya buri mwaka ihurirana n'igihe cy'akababaro gakomeye
kakomotse ku bugome bwa jenoside yakorewe abatutsi mu
1994. Uyu mwaka tugiye mu gihe cy'icyunamo ku ncuro ya
17. Kwiyiriza ubusa kwacu kugendane no kwihana no gusaba
imbabazi bivuye ku mutima, gufasha indushyi, gufasha abakene,
kurenganura abarengana.Tubandikiye tubasaba ngo mugumye
gusanga abakozweho na jenoside cyane cyane abacitse ku
icumu. Mubane nabo mu rukundo mubarema agatima, mubategera
amatwi mu rukundo, mubatera inkunga aho bakeneye impuhwe
zanyu hose no kubafasha kugira ibyiringiro byo kubaho.
Ikiruta byose tubasabye gukomera, gukomeza abandi no kugira
ibyiringiro byo kubaho n'ubugingo bushya bushingiye ku
ubuzima bubonerwa muri Yesu Krisito wazutse.
2.Inzira
y'ubwiyungeIntambwe imaze guterwa mu kubaka ubwiyunge
n'ubumwe bw'abanyarwanda ni ndende. Twashubije amaso inyuma
dushima abakirisito n'abanyarwanda muri rusange bahagurukiye
ibikorwa by'ubwiyunge, gufatanya n'iterambere kugira ngo
bubake igihugu nyuma ya Jenoside y'1994. Ikibabaje ariko
n'uko hakiri bamwe bagifite ibisigisigi by'ingengabitekerezo
za jenoside, ibiba imbuto mbi mu mitima y'abantu cyane
cyane urubyiruko. Kugira ngo itorero rigumye kuba umurunga
w'ubumwe n'urukundo mu mibereho y'Abanyarwanda, turabingingira
kwemera guhindurwa n'Ijambo ry'Imana mu bwenge bwanyu,
mu mitekerereze no mu mikorere.
4. Guhagurukira kurwanya ubukene twishakamo ubushobozi
Ubukene ni kimwe mu bihanda birimo bimunga ubuzima bw'abanyarwanda.
Turasaba abakrisito bose gushishikarira umurimo kugira
ngo abagize imiryango yacu barusheho kugira ubuzima bwiza.
Turararikira abo duhuriye ku umurimo wo kuyobora ubwoko
bw'Imana, gukoresha impano zabo n'iz'abakrisito, baba
umusemburo w'iterambere mu itorero no mu gihugu.
5.Twisabire
dusabira n'abandi muri iki gihe cy'igisibo cya Pasika
n'icyunamo. Twifatanyije kandi dusengera imiryango y'abakomeje
guhungabanywa n'ibiza n'intambara muri Afurika n'ahandi
ku isi: muri Côte d'Ivoire, Sudan, Somaliya, Yapani,
na bimwe mu bihugu by'Abarabu.
Gusoza
ubu butumwa, turabasaba nk'uko ijambo ry'Imana ritubwira
mu Befeso 6.24 kwitwaza intwaro zose z'Imana kugira ngo
duhagarare nk'abakrisito bazima kandi dukomeze kubaka
ubwami bwa Krisito wazutse mu Rwanda rwacu ndetse no ku
Isi yose.
Abayobozi
babagezaho ubu butumwa bahagarariye amatorero n'imiryango
ikurikira ihujwe n'Inama y'Abaprotesitanti mu Rwanda:


text:
Nyuma y’aho byemejwe n’Inama Njyanama y’Akarere ka Kamonyi ko kagomba kwimuka aho kakoreraga mu Murenge wa Rukoma kakimukira mu Murenge wa Gacurabwenge, ubuyobozi bw’aka karere buratangaza ko bizaba ari ukugabanya ingendo ku baturage batuye mu Mirenge yose uko ari 12 bafite.
Umuyobozi w’Akarere ka Kamonyi Jacques Rutsinga, avuga ko iyi nyubako izaba igizwe n’amagorofa atatu kandi yujuje ibyangombwa byose, ikaba iherereye ahatagoye kugera.
Rutsinga agira ati "Iyi nyubako ijyanye n’igihe kandi izorohera benshi kubona serivise zitangwa n’Akarere kuko aho twakoreraga hasaga n’ahitaruye cyane umuhanda kandi ari na hato, bityo bikagora abaturage bacu. Ubu tugiye kugashyira hagati ahashobora korohera buri wese aho ava hose mu Mirenge 12 igize aka Karere."
Akomeza avuga ko muri uyu mwaka w’ingengo y’imari bagiye gutangira kubaka kuko bafite amafaranga y’igice cya mbere agera kuri miliyoni 400 azava ku ngengo y’imari 2013-2014.
Uretse ibi kandi byo korohereza abaturage babegereza ubuyobozi bw’Akarere, Umuyobozi w’Akarere ka kamonyi yatangarije IGIHE, ko mu rwego rwo gutinyura abashoramari no kureshya ba mukerarugendo hagiye gutangira kubakwa inzu y’abashyitsi (Guest house) izatwara miliyoni 150 ahitwa ku Ijuru rya Kamonyi, hazwi cyane mu mateka y’igihugu nk’ahantu ndangamateka. Aho hatuye Umwami Yuhi wa III Mazimpaka n’abamukurikiye kugeza kuri Yuhi Musinga. Ni naho hari hatuye Nyomberi, umurashi w’umuheto w’icyamamare wo mu ngabo za Mazimpaka.
Ibi byose kandi biri gukorwa nyuma y’ibindi bikorwa by’indashyikirwa bigenda byesa imihigo mu Karere ka Kamonyi aho ku mwanya wa 2 mu gihugu n’amanota 95.1%.


text:
Ku mugoroba wa tariki 24/12/2011 muri Guest House mu karere ka Nyanza habereye igitaramo cyo kwizihiza umunsi mukuru wa Noheri cyatwe inkunga n’ikinyobwa cya Skol.
Icyo gitaramo cyari muri gahunda yo kwifuriza Abanyenyanza umunsi mukuru wa Noheri y’umwaka wa 2011 no kumenyekanisha ikinyobwa cya SKOL ku batuye mu karere ka Nyanza. Akarusho k’iki gitaramo ni uko cyari cyitabiriwe n’abahanzi Nyarwanda barimo Rafiki na Urban Boys.
Iki gitaramo cyatangiye saa moya z’umugoroba kirangira saa sita z’ijoro rishyira irya Noheri cyitabirirwa n’abantu basaga 300 bari biganjemo urubyiruko.
Kwinjira muri iki giraramo byari ibihumbi 2000 by’amafaranga y’u Rwanda ugahabwa ibinyobwa bya SKOL ari nako ucurangirwa n’abahanzi banyuranye.
Abanyenyanza bateguriwe iki gitaramo bishimiye cyane uburyo cyateguwemo kuko nta kibazo cy’umutekano bahagiriye.
Ishimwe Yves ni umwe mu basore bari muri iki gitaramo cya SKOL. Yavuze ko acyishimiye muri aya magambo « inzoga ni SKOL kuko ibiciro by’ibiyombwa byayo yabihananduye ari nako itugezaho abahanzi dukunda ».
Iki gitaramo cyaranzwe n’umwuka mwiza w’ubusabane nta bikorwa bibi by’urugomo, urwamo cyangwa rwaserera byagaragaye mu bacyitabiriye.
Umuhanzi Rafiki kuri microphone mu gitaramo cya Noheri I Nyanza.Foto: JP
Itsinda rya Urban Boys ntiryahatanzwe muri icyo gitaramo. Foto: JP
Urubyiruko rwishimye rwerekana inyinya. Foto: JP
Inzoga ya SKOL yishimiwe n’abatuye i Nyanza. Foto : JP
Uyu mwari ni Anitha Pendo utangiye kumenyekana mu birori binyuranye. Foto: JP


text:
Umwaka
Umwaka
Igice cy'igihe kigizwe n'amezi cumi n'abiri (12) uhereye kuri Mutarama kugeza mu Ukuboza.
Umwaka ushobora kugira iminsi 365 cyangwa 366 bitewe n'uwo ari wo.
Uwo munsi umwe uranga cyangwa ubura uturuka ku kwezi kwa Gashyantare kugira iminsi makumyabiri n'umunani cyangwa makumyabiri n'icyenda bitewe n'umwaka.
Buri myaka ine ukwezi kwa kabiri guhindura umubare w'iminsi ikaba 29. Ni ukuvuga ko imyaka itatu ikurikiranye igira ukwezi kwa Gashyantare kw'iminsi 28 maze umwaka ukurikiyeho ugahita uhindura ikaba 29. Imyaka yose igabanyika na kane igira iminsi 366 naho itagabanyika na kane ikagira 365. Ingero:
- Umwaka wa 1987 wari ufite iminsi 365 (1978 kugabanya 4 ni 496 hagasigara 3)
- Umwaka wa 2000 wari ufite iminsi 366 (2000 kugabanya 4 ni 500 hagasigara zeru(0))
- Umwaka wa 2020 uzagira iminsi 366
- Umwaka wa 2021 uzagira iminsi 365
Umwaka mu Rwanda ugabanyijemo ibihe bine by'ingenzi ari byo Urugaryi, Itumba, Icyi, Umuhindo bitandukanywa n'imigwire y'imvura